qundao/data-zh-poetry huggingface dataset:
功德寺
作者：王慎中
朝代：明
体裁：古风

我昔已闻功德寺，山游日暮行始至。旧栽松柏森成行，庭空寥戾鹤孤唳。巍碑古趺苔半封，上有金镌护敕字。岩峦长围龙虎宫，栋宇犹带金银气。老僧告我昔年事，令我感叹长欷歔。宣宗昔日盛行游，四海晏然边尘收。凿嵌构宇俯乔岳，穿池引水开沧流。慈云覆顶翔赤凤，灵山绕势蟠青虬。万乘时来过雷电，郊原旖旎闪黄斿。御前一一侍玉女，鸣珰曳佩凌清秋。危阁蹙沓象纬逼，长廊丹碧辰星留。绮绣参错开荷芰，华芝翠葆翼龙舟。汾水具茨存至理，国有元气敷皇猷。灵湫龙去已茫然，此地即看非昔年。绣野平原芊草合，御堤曲圮洑波溅。诵经释子四五侣，法鼓振响扬芳烟。梧月落梁净梵色，松风撼户韵清弦。吁嗟陵谷须臾改，何况世事多变迁。君不见素旗飒飒下灵车，神来应与群帝俱，玉殿金灯夜有无。
功德寺观三官感怀二首·其一
作者：王慎中
朝代：明
体裁：七言律诗

丹梯翠壁郁烟霄，宣帝行宫锁泬㵳。牧马池荒残白草，钓鱼台古长青苕。宸游梦到华胥上，仙仗巡非汾水遥。晓向危楼瞻气象，云端佳色护岧峣。
功德寺观三官感怀二首·其二
作者：王慎中
朝代：明
体裁：七言律诗

忆昔宣皇游幸初，时看水舰戏西湖。江花海石藏秋浦，杂佩华裾驻玉舆。天地百年殊感慨，日月三殿自虚无。登临欲下牛山泪，桧柏吟风夕照孤。
十二夜月清甚与张子同玩感述
作者：王慎中
朝代：明
体裁：古风

高旻荡浮翳，仲冬淑气清。凉夜何未央，憩坐临前楹。舒景扬云端，皓魄委广庭。灏英鲜瑶席，华彩鉴雕棂。稍稍风露重，微微河汉明。眷兹天宇宽，展宴谐芳朋。抚景遗俗迫，即事寡氛婴。岂惟祛烦积，亦以湛心灵。戒盈君子德，和光达士情。葆曜贞有孚，养晦善自名。
十六夜与青门谈
作者：王慎中
朝代：明
体裁：五言律诗

四面歌钟起，华灯烁月光。柳梅微辨曲，桃李窅凝妆。谁向家中坐，争看陌上狂。独馀吾与尔，相对在僧房。
十六夜月
作者：王慎中
朝代：明
体裁：五言律诗

今夕月如何，山风江水波。升轮依岳顶，流鉴度檐阿。光射栖乌起，寒牵鸣雁过。纷纷羁客感，来委此宵多。
卖花声·诸公过赏芙蓉即席劝饮
作者：王慎中
朝代：明
体裁：词

美酒斗十千。更对花前。芳樽肯放手中閒。起舞酬花花不语，似解人怜。不醉莫言还。请看枝閒。已飘一片减婵娟。花落明年犹自好，可惜朱颜。
南京正月十五夜歌
作者：王慎中
朝代：明
体裁：古风

贞寅当夏建，献岁属秦正。物候知阳长，风光见太平。太平歌舞早春天，正是月华三五圆。初晴宿雨山川丽，乍拂和风草木鲜。元夕灯火耀焜煌，山川草木借辉光。抽英错采皆新制，竞巧矜妍各擅场。万户千门缀列星，三条七市烂纵横。熻熠九微金作碗，瞵㻞五色锦为棚。却见明河流下地，真教皎月让华灯。燃春火树纷无数，临水楼台映几层。连骖方轸动如雷，已拚暮出曙翻回。尽着绮罗邀月住，竞将丝管唤花开。并携秾李轻车去，暗度芳兰接袂来。蹴踏泥途成绣埒，喧阗石路涨红埃。宛转西桥复南陌，冶意艳情欢不足。少年场上斗豪奢，公子群中争结束。博戏千回土比钱，妖淫百态人如玉。彩云飞过迥看妆，香雾微传遥辨曲。别有高门与深院，帟障横施帘半捲。晋室风流王谢家，汉廷骄贵金张馆。靓姝鸣瑟洞房清，上客缀珠茵坐满。遍持绛蜡代薪槱，覆引长江添酒盏。旧京繁盛一翻新，年年行乐帝城春。合声愿借更筹缓，游宴只愁清夜晨。沉沉清夜乐耽耽，桂轮西堕日东含。北斗城中洛阳道，游人思杀是江南。
南康公署
作者：王慎中
朝代：明
体裁：五言律诗

城荒民俗简，理事日恒馀。寂寂公门静，苍苍高树疏。庭阴深昼晚，山气淡秋初。迹有浮名累，心空自宴如。
南康公署十五夜月
作者：王慎中
朝代：明
体裁：五言律诗

迢迢三五夜，江郡影星河。积水生凉气，空斋兴晤歌。心微千念寂，室浅一灯多。不酌盈樽酒，其如月出何。
南昌有湖水流城中会府属当其左每晨趋府行于湖上执事仓卒无游观之致
作者：王慎中
朝代：明
体裁：五言律诗

不远人家路，湖平水且清。涵虚浮万井，倒影浸层城。垂柳堤边映，轻鸥波上明。可怜趋府去，日日傍湖行。
南苑三首·其一
作者：王慎中
朝代：明
体裁：五言律诗

别馆南城逦，离宫左掖通。标形霄汉上，动景云霞中。雨知清道润，草为望恩丰。上林徒欲赋，才谢长卿雄。
南苑三首·其三
作者：王慎中
朝代：明
体裁：五言律诗

悬榜俨列仙，通波绕御川。云疑驻鼎地，风想鼓钟年。嵌壑云烟变，连甍气候偏。即看避暑处，何似汉甘泉。
南苑三首·其二
作者：王慎中
朝代：明
体裁：五言律诗

城阙郁崔嵬，行游信美哉。柏围春殿长，荷匝午亭开。复道玉绳隐，河流银汉回。忽然异人世，不觉在蓬莱。
南郊夏行二首·其一
作者：王慎中
朝代：明
体裁：五言律诗

路转妨旌折，桥平度马齐。风花一水静，烟柳万家迷。目极心逾远，朋高酒共携。前寻还有径，应是武陵溪。
南郊夏行二首·其二
作者：王慎中
朝代：明
体裁：五言律诗

物色繁初夏，行行野望新。村沙平送骑，峰照远明人。出谷关幽事，看云减病身。传心同志者，行乐及芳辰。
即席赋送张子使边四首·其一
作者：王慎中
朝代：明
体裁：五言律诗

奉使星辰远，行边道路赊。十旬常雾雨，千里但风沙。燧火防秋警，旌旗闪日斜。壮游元夙志，公出已忘家。
即席赋送张子使边四首·其三
作者：王慎中
朝代：明
体裁：五言律诗

寨险屯仍废，军悬镇亦孤。阴风连大漠，平莽静方隅。旷野惟多垒，元戎尽剖符。看君经略者，早上伏羌图。
即席赋送张子使边四首·其二
作者：王慎中
朝代：明
体裁：五言律诗

边报真闻汝，国荒犹未休。赈输堠吏急，节制大臣留。蒿藋时能给，干戈不自谋。杞人有浩叹，尊酒岂销忧。
即席赋送张子使边四首·其四
作者：王慎中
朝代：明
体裁：五言律诗

汉世穷源使，明时足饷臣。黄河喧夜渡，荒戍断行人。宝铗飞边月，征衣带朔尘。悲歌暮相对，慷慨一伤神。
参知笔峰宗兄将入京道出吾邑枉访林居赋此为别
作者：王慎中
朝代：明
体裁：七言律诗

已无迎送绝人群，犹复杖藜出候君。耳洗嫌因闻世事，头风喜得诵新文。山中偃息惭龙卧，陌上差池惜雁分。莫怪临岐频怅望，有谁人肯访閒云。
友人下第还家
作者：王慎中
朝代：明
体裁：五言律诗

西上又空返，悲歌易水曛。有司轻失士，无路达明君。莫叹家如磬，还看鬓似云。南山当日雾，犹可养奇文。
双荣寿歌为龚内翰赋
作者：王慎中
朝代：明
体裁：古风

南极之星应寿贞，拱辰映斗精荧荧。老人朅来瑞瑶京，骖虬翳凤阆风行。琪林璚海娱长生，紫诰煌煌回鸾光。玉堂仙子云锦裳，合欢献寿乐哉康。
发东昌道中寄酬寇太守
作者：王慎中
朝代：明
体裁：五言排律

舟行聊骋望，天宇旷微微。河曲回堤势，川明泳日晖。通波连井邑，平壤画封圻。亭皋千里衍，墟市百家稀。玉堰龙蛇蛰，金郊草木腓。猎骑呼鹰去，渔蓑罢钓归。夷犹虽有适，徙倚欲何依。山嵬瞻岱近，天远望畿非。禀训亨重坎，悼心未息机。故人相念者，为见断蓬飞。
发东林寺登庐山绝顶还过寺中留止
作者：王慎中
朝代：明
体裁：五言律诗

年来知静理，在世比虚舟。偶此同生灭，因之任去留。色空庐阜起，禅定虎溪流。已矣东林社，长廊槲叶秋。
古从军行送陈中丞出塞
作者：王慎中
朝代：明
体裁：古风

汉家关塞尽黄云，置垒张亭迥不分。乘月长遮夺朔地，防秋未解戍边军。征戍年年长城下，旗旐纷纷大朔野。边骑朝腾万里昏，燧烟夕起群峰赭。玄漠警急传消息，单于屯在居胥北。飒沓风翻瀚海波，阴沉雪晦天山色。檄书插羽疾流星，将军膏剑事戎行。芒动九斿新拜将，符飞五道遍徵兵。宣威校猎长杨馆，劳率亲临细柳营。六郡良家善骑射，三河侠少本忘生。鸣笳遥向金微道，蹀马誓贪铁勒铭。游击更番骠骑伍，奇邀偏领轻车部。武阳壮岁惯杀人，去病辞家专报主。七尺湛卢勒宿挥，千重渠答杂沙注。左贤诸落发乌孙，前军转战越楼兰。蛇蟠结阵祲氛黑，虎哮合围日晕寒。一生酬遇便轻敌，百死树勋不避难。陇水分愁昼夜咽，乡心尽望关山月。煮糜时斧黑河冰，卧毳尚溅朱轮血。狼塞萧条芦管悲，鸾闺迢递帛书绝。军中苦乐只自知，戎衣第问所从谁。天子忧勤思振旅，丈人行险用贞师。旄头蚀应平戎日，燕颔封当破敌时。但决帏中千里胜，不妨代北六月归。
古意二首·其一
作者：王慎中
朝代：明
体裁：乐府曲辞

明月弓弦鹊血调，清霜剑锷鸊膏销。挂箭须时聊在服，敛芒未试且垂腰。
古意二首·其二
作者：王慎中
朝代：明
体裁：乐府曲辞

田窦倾移车转毂，萧朱交结火飞烟。扬雄只解耽清净，执戟白头草太玄。
可泉有使送予至临安遣归
作者：王慎中
朝代：明
体裁：七言绝句

使乎欲返太匆匆，把笔裁书纸又穷。此后相思无路觅，祇应来往梦魂通。
可泉相访病不能见
作者：王慎中
朝代：明
体裁：五言律诗

尔来欢晤少，伏枕过驰驹。有客方衔使，多情顾病夫。柴关非固闭，藜杖自难扶。坐席何曾割，终然出处殊。
吊李空同先生
作者：王慎中
朝代：明
体裁：七言律诗

大梁竣罪异长沙，托赋河流比汨罗。明月投人遭按剑，阳春惊众寡赓歌。幽扃路闭黄钟绝，副写书藏玉屋多。论次旧闻应有泣，史谈旧业竟如何。
同吴泉滨游灵源山紫云室访静上人
作者：王慎中
朝代：明
体裁：七言律诗

千峰高处一峰深，未到遥闻钟磬音。径路渐通难进步，山门忽睹已生心。色空矗矗迎窗岫，禅寂嘤嘤在树禽。愿与尔投庐远社，莫凭陶令傲东林。
同蔡可泉出游山行纪兴二首·其一
作者：王慎中
朝代：明
体裁：五言律诗

招携乐友生，惠我在山行。缘崖历窈窕，傍涧鉴深清。白云轻首夏，黄鸟悦初晴。超忽会心处，中林草木荣。
同蔡可泉出游山行纪兴二首·其二
作者：王慎中
朝代：明
体裁：五言律诗

日出野烟轻，流泉处处声。山苗经雨长，泽雉感时鸣。密筱傍潭静，疏花夹岸明。正宜吾与尔，携手此间行。
同郭水部子愚东郊相土因游邵氏庄
作者：王慎中
朝代：明
体裁：七言律诗

郊行不废观游兴，戚里园中事事幽。变幻群峰开华岳，霏微五月动清秋。风来绣户闻啼鸟，雨溢金塘聚浴鸥。杖策况随沧水使，解缨长羡白蘋洲。
同陈瑞山蔡可泉游觉海诸山
作者：王慎中
朝代：明
体裁：七言律诗

吾生寡好独耽奇，更接良俦汗漫期。啸向空山成节奏，行窥止水鉴须眉。坐茵每藉林中草，解佩时悬石上枝。顾谓同心高蹈者，便堪脱躧视妻儿。
同陈石亭太仆访顾东桥山庄因纵游山寺承徐九峰道人见问遂以贻之
作者：王慎中
朝代：明
体裁：五言排律

端居不自适，访隐出郊原。一路通樵径，千山掩荜门。披云开竹院，斸石采苓根。农事兴南亩，渔歌到北轩。闻钟寻远寺，憩杖眺孤村。虎守林中卧，猿参讲后言。岩花难辨色，谷水不知源。因愧微官傲，弥钦至道尊。君将闻好事，书此一同论。
同顾雍里访刘函山郊行二首·其一
作者：王慎中
朝代：明
体裁：五言律诗

东郊芳草色，一径引征舆。非为巡农务，咸言访隐居。泉清新雨后，山媚早烟初。此意谁相会，惟应君与予。
同顾雍里访刘函山郊行二首·其二
作者：王慎中
朝代：明
体裁：五言律诗

携手有佳意，逍遥恣远寻。循疆田事美，出郭野情深。日浅平郊色，云多丛薄阴。前驱农不变，为识上官心。
吕公洞
作者：王慎中
朝代：明
体裁：七言律诗

高顶可怜吕公洞，礧砢危石相住撑。根豁一门山欲断，泉流四壁昼常清。险绝故须秉烛入，苍茫祇怪傍云行。藏虹蟠蠖理或有，冥搜恐触神物惊。
听琴篇
作者：王慎中
朝代：明
体裁：古风

昔传子春技，弹丝圣入耳。一曲作人情，七弦发妙理。美人携琴升我床，闲心敏手亦如此。弄奇赴会若有神，朱绳玉轸临风倚。始作怀沙纵九歌，却调哀郢伤千里。卑张应节发清商，促越更趋引流徵。楚水看流擪指间，江风忽奏挥弦里。栖鸟知声中夜翔，潜鱼激响凌波起。四郊陨叶纷纷下，浮云辞天月在野。瑶徽半拂复中操，宫声少间羽声写。山鬼依微薜荔裳，宓妃窈窕螭蜺驾。旧闻骚些已潸潸，对此离忧遂不堪。本听幽音容易感，复兼放迹自曾谙。姱志千秋同夏沔，愁心一夕到湘潭。恨恨怀荃零泪雨，沾襟不为雍门谈。
吴云泉见寄为携者中路失之
作者：王慎中
朝代：明
体裁：七言律诗

尺素春贻坐阅秋，复言中路有沉浮。祇应郢客疑燕说，不是殷侯懒置邮。气合形骸都已外，神交文字亦何留。崇山表岭限闽楚，岊水潇滩空自流。
吴默泉张鄮西二公游清源山有作投示辄用奉酬二首·其一
作者：王慎中
朝代：明
体裁：七言律诗

鞅掌何人解好游，高才拥传擅风流。幽花带雨红初润，密树含烟翠更稠。境胜况兼宾友美，心閒正值海天秋。掞摛华藻流宫徵，散入无诸古郡州。
吴默泉张鄮西二公游清源山有作投示辄用奉酬二首·其二
作者：王慎中
朝代：明
体裁：七言律诗

秋中佳色绝微埃，身在高高气象开。缥缈海门蟠贝阙，氛氲天路出香台。支离邑戍纷如点，破碎陂湖漂若杯。最是登高难作赋，诸公剩有大夫才。
告中送顾仪部伯从佥宪齐东因柬臬台二三故人
作者：王慎中
朝代：明
体裁：古风

江云横雨暗春天，万户朝开凝碧烟。行子出门何意气，辉光马上揖金鞭。白门杨柳风吹发，荏苒柔条不受折。雨馀带湿如沾泪，总为游人伤离别。春愁何处最关情，多病思乡失友生。草色芊眠迷大路，川原迢递阻严程。遥知稷下非谈辩，不记墙东隐姓名。
告中送顾膳部赴臬山东
作者：王慎中
朝代：明
体裁：五言律诗

幽居当岁晏，无那送君行。留滞嗟身世，蹉跎念友生。似兹往来际，转见别离情。拙笔归耕晚，高才早勒名。
周石崖督学擢广西参知寄此送之二首·其一
作者：王慎中
朝代：明
体裁：五言律诗

在楚卿才盛，如公更绝伦。云梦胸自有，岣嵝气常亲。陶铸看多士，绥怀托远人。九嶷遗迹古，一为访虞巡。
周石崖督学擢广西参知寄此送之二首·其二
作者：王慎中
朝代：明
体裁：五言律诗

道术陈良是，丘坟倚相亲。章缝探奥室，文物起来尘。变豹方成蔚，灵蛇尽握珍。还将今礼乐，往靖桂嶷人。
周隐君荣寿卷
作者：王慎中
朝代：明
体裁：五言律诗

明时胡在野，怀宝欲迷邦。麋鹿居为伍，云松对与双。吉星辉上象，湛露接西江。晚节逢恩幸，身过垄上庞。
和吴岱麓通守秋夕有感之作
作者：王慎中
朝代：明
体裁：五言律诗

高才婴世网，怀抱旷难俦。少辍簿书暇，还悲时序秋。朱弦徒自抚，绿斝有谁留。操觚娱永夕，心迹见悠悠。
和吴通守夜月思乡之作
作者：王慎中
朝代：明
体裁：五言律诗

海邦亦共月，何事忆荆扉。偶见如环景，能堪碎璧辉。羁心因自感，高咏觉声希。莫自思乡切，还看承诏归。
和月中即席之作用韵
作者：王慎中
朝代：明
体裁：七言律诗

望在秋时惟此夕，月于胜地更能孤。诸山环寂微生籁，大海浮光骇弄珠。啖远纤毫形色尽，凭虚半点祲氛无。愿从太守娱清夜，五马驺人莫遽呼。
和李司业懋钦登庐山石耳峰读空同先生之诗作
作者：王慎中
朝代：明
体裁：七言律诗

同声殊世易怀思，惆怅风流不在兹。真迹爱从苔刻认，旧题多是野僧持。张衡不负扬云待，屈子能令宋玉悲。流落当年何足恨，斯文今见后贤知。
和程郡侯游清源山作二首·其一
作者：王慎中
朝代：明
体裁：七言律诗

山城春半烟光好，为政风流解眺登。盘辟偏寻泉畔石，攀援每值古时藤。名花践遍香沾吏，法偈吟成写与僧。谁言朱绂能相绕，即此丹梯已可凌。
和程郡侯游清源山作二首·其二
作者：王慎中
朝代：明
体裁：七言律诗

使君清兴在高楼，满目浮云向暮收。天远沧溟孤屿出，日斜极浦片帆投。藤萝半壁垂依隼，铙吹中筵骤起鸥。正是心和多暇豫，当杯莫惹离乡愁。
和胡双华郡丞郡斋言怀见贻之作二首·其一
作者：王慎中
朝代：明
体裁：五言律诗

为郡多诗兴，高人继谢公。民和官府简，花落讼庭空。暮阁侵檐雨，閒床掩帙风。此时鸣鹤意，自与在阴同。
和胡双华郡丞郡斋言怀见贻之作二首·其二
作者：王慎中
朝代：明
体裁：五言律诗

何事专城贵，偏多怀土心。题诗常对吏，寄兴在抽簪。长物看青组，幽期览素琴。愧持巴里曲，欲缓越人唫。
咏折梅用前韵
作者：王慎中
朝代：明
体裁：七言律诗

月挂疏帘水满瓶，一枝谁折报春生。肯辞帝子分瑶圃，来与幽人伴素楹。香杂藏芸飘帙细，色侵囊雪入帏清。漫唱巴歌投郢客，引商流徵也同情。
咏署中墙下葵花
作者：王慎中
朝代：明
体裁：五言律诗

兹葵敷正色，韡韡比兼金。细蕊盈方寸，脩茎耸直寻。成阴徒卫足，背日枉倾心。犹有孤根在，蓬蒿何太侵。
咏虚谷别业
作者：王慎中
朝代：明
体裁：五言律诗

高士尚玄虚，因从山腹居。石泉留洗药，带草备藏书。合道游空寂，修心返太初。翻嫌郑氏谷，乌用世名愚。
咏詹晴溪小隐
作者：王慎中
朝代：明
体裁：七言律诗

聊买一园成小隐，高斋事事惬幽情。临池终日知鱼乐，启户侵晨爱鸟声。新笋渐抽胜钓竹，垂藤因制挂衣桁。一尘不起心长静，门外何妨人自行。
咏雨中庭树
作者：王慎中
朝代：明
体裁：五言律诗

庭前嘉树色，独向雨中荣。脉脉全根本，欣欣见性情。烟深因洗翠，风至自成声。方惜一暴少，难为萌蘖生。
哭吴懋献进士久不克葬
作者：王慎中
朝代：明
体裁：五言律诗

寂寞百年身，桐棺三寸贫。归程魂作旅，寄处燐为邻。行哭悲妻子，冥心托友人。薤歌嗟路绝，欲唱又无因。
哭朱徵君
作者：王慎中
朝代：明
体裁：七言律诗

斲木已逃斧凿灾，又随流水逝无回。每看佳句牧诗卷，犹忆清言接酒杯。虫污残编尘几暗，猿吟空帐石林哀。可怜幽径荒松菊，独向黄泉归去来。
哭梁宅之
作者：王慎中
朝代：明

天道苍茫不可知，重泉寂寞所从谁。只余兰气芳华省，独有萤光识敝帷。无使求书忘旧草，何人脱剑赠枯枝？萧条落日闻邻笛，泪尽无由世上期。
哭梁宅之
作者：王慎中
朝代：明
体裁：七言律诗

天道苍茫不可知，重泉寂寞所从谁。祇馀兰气芳华省，独有萤光识敝帷。无使求书忘旧草，何人脱剑赠枯枝。萧条落日闻邻篴，泪尽无由世上期。
哭蔡从祖秀才
作者：王慎中
朝代：明
体裁：五言律诗

早岁承家学，新文冠士流。河东未献赋，地下忽长游。慈父伤兰树，佳人咏柏舟。千金闻买骏，纵死也应收。
哭薛西原二首·其一
作者：王慎中
朝代：明
体裁：五言律诗

今年岁在辰，亳上客星沦。为蝶真今梦，犹龙定宿身。图书空满箧，几阁已侵尘。愤极凭天问，何心生此人。
哭薛西原二首·其二
作者：王慎中
朝代：明
体裁：五言律诗

造物意何如，伊人果去诸。寡妻司几奠，门客检图书。邻杵悲无相，朋缌恨忍除。百身知不赎，空尔泪盈裾。
哭陈石亭
作者：王慎中
朝代：明
体裁：五言律诗

乐道方游世，胡为遽不留。重泉独往路，天上正成楼。载酒将何问，遗书不可求。堪悲江左地，一旦绝风流。
哭黄应初山人二首·其一
作者：王慎中
朝代：明
体裁：七言律诗

碧山长在人何处，豪气杯中恍可寻。灵魄应随辽海鹤，遗风犹寄广陵琴。同盟猿狖惊多梦，旧抚松筠怨独阴。佳句卷中时把玩，堪嗟已是古人唫。
哭黄应初山人二首·其二
作者：王慎中
朝代：明
体裁：七言律诗

举尊酬汝知何用，涓滴曾流地下无。星象还天仍是酒，姓名著谷定称愚。解酲誓妇留今语，藏画誇神守故厨。返几桑扈真长已，双泪空垂杨子朱。
唐娄江明府邀游九日山同黄竹溪东石二公四首·其一
作者：王慎中
朝代：明
体裁：五言律诗

夫君善为政，自鲜簿书情。张幕人皆睹，传杯吏亦清。花冲壶矢落，云逐舄絇生。造次成游赏，应留此地名。
唐娄江明府邀游九日山同黄竹溪东石二公四首·其三
作者：王慎中
朝代：明
体裁：五言律诗

簪为襟期盍，樽同名胜携。茑烟阴白石，花水涨清溪。佳卉当春发，娇莺近酒啼。如何更辞饮，斜景竹林西。
唐娄江明府邀游九日山同黄竹溪东石二公四首·其二
作者：王慎中
朝代：明
体裁：五言律诗

最有登临赏，兼之贤达俱。落英妆藉草，鸣鸟劝提壶。古寺藏林表，轻霞映海隅。青春垂欲暮，莫遣兴情孤。
唐娄江明府邀游九日山同黄竹溪东石二公四首·其四
作者：王慎中
朝代：明
体裁：五言律诗

处室何其迫，坐为城郭拘。稍看山色遍，顿使俗情无。此地宁须买，今茅即可诛。且将狎鸥意，暂尔伴飞凫。
唐有怀以九疑之茶分赠二首·其一
作者：王慎中
朝代：明
体裁：七言绝句

永州太守清于水，囊携芳茗担还轻。却分囊茗过闽岭，重儗千钧未比情。
唐有怀以九疑之茶分赠二首·其二
作者：王慎中
朝代：明
体裁：七言绝句

多病却无口腹营，独耽泉茗类顽僧。走向北山汲深涧，松月窗前自炀铛。
唐翠轩于予南都漫稿自谓有契赋五言长诗一百五十字见投盛有所称引予感其意作此答之
作者：王慎中
朝代：明
体裁：七言绝句

自嗟风雅委荆榛，每有诗成不示人。流水高山如善听，朱弦宁惜为君陈。
唐翠轩见过
作者：王慎中
朝代：明
体裁：七言律诗

蒙密城西仲蔚园，鸡鸣树杪类荒村。已无奇迹惊斯世，犹有高人到此门。蕉叶声中欣对雨，莎茵藉处爱移尊。与君且尽今宵兴，莫听阶前蟋蟀喧。
四日陪夏桂洲学士南郊观牲
作者：王慎中
朝代：明
体裁：七言律诗

皇州风转翠云游，光涌南端璧月流。珠树灵坛春漠漠，尚刍御廪夜幽幽。天回淑气蕃羵犊，苑静繁星散旆驺。视涤逡巡移剑履，明禋优渥动宸旒。
园庐閒兴
作者：王慎中
朝代：明
体裁：五言律诗

积雨端居暇，翛然爱一园。菊如陶径茂，瓜比邵畦繁。暑退风归树，秋深潦坏垣。城中少閒客，谁复到吾门。
圆静寺二首·其一
作者：王慎中
朝代：明
体裁：五言律诗

身病登山健，寺幽引兴长。听莺过别院，歇马傍疏塘。竹散晴窗影，花飘晚槛香。高游有如此，谁肯恋绅裳。
圆静寺二首·其二
作者：王慎中
朝代：明
体裁：五言律诗

仄径垂萝密，高崖茑葛长。疏槐阴玉宇，尺鲤跃金塘。入殿斋僧礼，开轩到妙香。亦知绝地迥，朱雾细沾裳。
圜丘 其一 肇祀也
作者：王慎中
朝代：明
体裁：古风

天阊直夜启，大辂下嶕峣。繁星灿芝盖，剑佩一何炤。前旌龙虎会，后御鸾凤交。城人渊伐鼓，砰鍧殷镛鼗。珠黄熉紫幄，玉英流长旓。玄冥承灵跸，百祇欣来朝。川后供明水，壁垒司庭燎。圜坛槩上当，泰乙光招摇。百辟会有绎，芾舄萃门皋。穆穆天子德，钦钦肇明郊。礼成百代始，律动三辰昭。云亭陋前观，虞柴兹晨绍。
圜丘 其二 肇祀也
作者：王慎中
朝代：明
体裁：古风

练日候有望，阴纪回微阳。重轮晖紫极，五云昭灵光。元后临瑶宇，庶灵纷翱翔。绣裳彰黼黻，委佩递琚璜。丹醴液泰尊，洁粢维德香。灌流秬鬯旨，燔达蘅桂芳。中庭罗广佾，雅奏谐夏英。瞻昊四邸奠，钧天六变张。佳色翔卿霭，休气郁穹苍。旭卉仰信对，迉迟斯孔享。委祉答成祀，丕显况皇章。
圣诞前期一日寓直客部同屠仪制郎中诗以柬之
作者：王慎中
朝代：明
体裁：五言排律

瑞气满南宫，星河渺渺空。千庐翊警卫，万国奉朝宗。跸路风先净，帷张月自通。□云当极北，曜宿及霄中。谬籍叨分直，仙郎嘉自公。何其频视夜，彼美切循躬。秉烛晤言久，焚香宴坐同。冈陵徒欲祝，巴里愧难工。何人嗣周雅，待尔振王风。
在郡作
作者：王慎中
朝代：明
体裁：七言律诗

忆从束发通朝籍，才薄遭时报效赊。直木孤生先得伐，明圭太洁易成瑕。朝天路绝辞风叶，去国身轻失水查。窜逐元非明主意，衔恩不忍赴怀沙。
场中玩月同顾东桥陈石亭二公
作者：王慎中
朝代：明
体裁：五言律诗

野兴夜邀欢，閒场十亩宽。微风来席上，明月出云端。幽姿澹水木，远景含峰峦。满天同一色，无似此中看。
城中怀何他山因寄之二首·其一
作者：王慎中
朝代：明
体裁：七言绝句

不向山中长作伴，翻从城里苦思君。去留迟速争多少，为问峰头一片云。
城中怀何他山因寄之二首·其二
作者：王慎中
朝代：明
体裁：七言绝句

千峰遥望碧嶙峋，正忆绳床偃卧人。莫倚岩窗轻郡郭，相看都未是閒身。
城楼与舍弟书事
作者：王慎中
朝代：明
体裁：七言律诗

城中多事厌招随，独上高楼爱弟携。林果垂枝攀让实，槛藤布叶取赓题。朱旗日闪青原静，画角风生暮野低。最是忘归心会处，桃花新吐草催齐。
塞下曲五首·其一
作者：王慎中
朝代：明
体裁：乐府曲辞

日落沙场边马鸣，芦笳四起助悲声。春风不到黄花戍，朔气长悬白草城。
塞下曲五首·其三
作者：王慎中
朝代：明
体裁：乐府曲辞

拂云堆上望岩峣，火遍秋原白草烧。数骑南来鸣镝响，边人探是射生雕。
塞下曲五首·其二
作者：王慎中
朝代：明
体裁：乐府曲辞

人烟断绝惟看雪，关月吹残只有风。遥指边人猎近塞，居延城北半天红。
塞下曲五首·其五
作者：王慎中
朝代：明
体裁：乐府曲辞

层冰千尺压崔嵬，万里寒阴冻不开。回乐风高终古在，但看征战几人回。
塞下曲五首·其四
作者：王慎中
朝代：明
体裁：乐府曲辞

边庭日日老风沙，更向楼头听晓笳。莫怪壮夫容鬓改，白头苏武也思家。
壮游篇赠庄君采捧郊诏入蜀
作者：王慎中
朝代：明
体裁：古风

南风其徐大火流，飞鸿鸣鸟声相求。劝君置节且莫叹，听我抚觞歌壮游。六辔如丝子所持，壮游万里自兹始。圣皇穆穆开虞聪，昭代济济崇周礼。天明地察隆祀典，睦族展亲敦令岂。玉牒千年奉至尊，金章八道驰行使。黄封朝下明光宫，輶轩夕度泸沟水。益州鸟道接秦川，陇坂缘云高插天。辨方藩肇蚕丛域，经野星分井鬼躔。驷马桥连清渭曲，太白标绝峨眉颠。汹淙岩石互荡潏，悬梯断栈相钩连。丞相庙深老柏裂，子云亭古苍苔芊。此去先登泰华峰，巨灵屃赑与天通。沧波夜泻鱼龙静，薜荔秋封鸟鼠空。百年关头长涛浪，九折盘西多雨风。始信猿声堕客泪，遥怜巴唱引行艟。皇皇帝命遐荒欢，朱门香袅轻烟寒。捧诏日高紫气绕，上殿风引鸣珂珊。蜀王秉礼拜手读，溪老喧呼扶杖看。过秦论拟观风著，剑阁铭应览胜刊。回舟好过滟滪堆，巫峡秋涛日夜来。潇湘竹密湖光动，濯锦帆张江色开。作赋还投汨罗畔，题诗许上望乡台。苍梧气远不可叫，白帝城孤空自哀。君不见成都当时羡相如，谕蜀文高辉驷车。子长历览浮湘水，归来乃有石室居。故知壮士之志在四方，睢睢盱盱，户庭不出非丈夫。方塘子，自矜意气弥宇宙。天路云逵不足登，要使声华满人口。秖今天子勤延伫，持归报答何所有。去住萍踪岂足知，我歌壮游君莫疑。
夏日忆泮池芙蓉柬唐慱士
作者：王慎中
朝代：明
体裁：七言律诗

方池丛叶碧攒文，秀出鲜红数朵云。绿水含漪相映净，微风还度与扬芬。幽姿冉冉偏难狎，挺立亭亭自不群。在泮歌游宜对此，谁知寂寞正思君。
夏日燕惠山同荆川是堂诸君
作者：王慎中
朝代：明
体裁：五言排律

兹山诚负胜，野性本耽幽。偶获盍簪会，聊为绪驷游。桂觞临曲水，兰帐俯崇丘。广坐清光满，层轩空翠浮。升高凭四览，抚景散千忧。芙苑林端见，长湖天际流。岩花如共笑，谷鸟亦相求。翻愧蓬飞客，来参竹社游。
夏日田家
作者：王慎中
朝代：明
体裁：五言排律

首夏新晴后，田家事事宜。耘耔知土性，老少话天时。野饭初登麦，家资在种葵。燎原延暮烧，筑圃待秋菑。谷鸟临耕劝，蹲䲭往饷持。相逢矜力作，不识但蚩蚩。
夏日病居杂兴十首·其一
作者：王慎中
朝代：明
体裁：五言绝句

我病如草木，夏日益以长。不向本根诛，何由柯叶穰。
夏日病居杂兴十首·其七
作者：王慎中
朝代：明
体裁：五言绝句

家人迎医至，与语岐黄事。答言君已知，挥手请相避。
夏日病居杂兴十首·其三
作者：王慎中
朝代：明
体裁：五言绝句

四体不可风，多汗常如沐。却妒西园里，凉飙振佳木。
夏日病居杂兴十首·其九
作者：王慎中
朝代：明
体裁：五言绝句

一卷黄庭经，藏在枕头里。因病少静清，聊得刊数字。
夏日病居杂兴十首·其二
作者：王慎中
朝代：明
体裁：五言绝句

空室寂无人，幽襟坐自整。吾心已不疑，何用论弓影。
夏日病居杂兴十首·其五
作者：王慎中
朝代：明
体裁：五言绝句

双眼如深谷，颧峰为高岸。抚镜不欲窥，自怪非吾面。
夏日病居杂兴十首·其八
作者：王慎中
朝代：明
体裁：五言绝句

十旬九不餐，气息微微续。岂必觅仙方，即此堪避谷。
夏日病居杂兴十首·其六
作者：王慎中
朝代：明
体裁：五言绝句

种药元因疾，疾如药草骄。坏栏除药本，与疾两逍遥。
夏日病居杂兴十首·其十
作者：王慎中
朝代：明
体裁：五言绝句

素约山中僧，来期不烦订。今来问法门，果识余非病。
夏日病居杂兴十首·其四
作者：王慎中
朝代：明
体裁：五言绝句

寥寥谁与论，悄悄自怀恐。他日理韦带，知当移几孔。
大宴·庆成也
作者：王慎中
朝代：明
体裁：古风

卿日曜贝阙，彤霞荫雕阶。执瑁来万国，祀成祝元禧。设乐罗广殿，肆筵临华墀。我客戾有容，庶僚咸格兹。兰席纷并坐，鸣佩何委蛇。俎折不虚归，杯行岂愬迟。烝殽咏既饱，酌卮歌于胥。金石递间作，笙簧翕中晖。行云赴迅节，丽舞从风飞。下堂集象鞮，乐阕伫宸晞。镐饮叶在藻，佳宴厌露斯。式衍光有孚，终宴敬令仪。何以效微衷，率赋定尔词。
天坛郭道士院
作者：王慎中
朝代：明
体裁：五言律诗

轩盖凌晨集，盘觞此地赊。蕊云鲜五色，瑶草粲三花。篁桂清仙院，蓬壶接帝家。晚闻凤吹咽，疑度赤城霞。
天宁寺
作者：王慎中
朝代：明
体裁：五言律诗

杖策青山半，遥遥闻梵钟。古松经几腊，虚殿掩千峰。佛现瞻龙象，僧行印虎踪。回心思止托，归路到来佣。
天津览海
作者：王慎中
朝代：明
体裁：五言排律

登高以望远，穷发此天池。滉漾迷三岛，鸿蒙辨四维。浮波极地际，荡景�云涯。日月悬孤屿，江河灌漏卮。直将天作畔，聊取汉为湄。恨鸟衔枝没，抟鹏蹋翅垂。乘桴伤孔志，摛赋慕班词。众水朝宗去，何时一似之。
天界寺后山独游
作者：王慎中
朝代：明
体裁：五言律诗

绿叶暗花枝，莺鸣新柳时。偶随芳草兴，遂与白云期。探径非人到，穿林有鸟窥。行逢桃树下，路口使心疑。
夹浦舟中别李湖州邦良
作者：王慎中
朝代：明
体裁：七言律诗

�篁夹岸似湘阴，一夕孤舟千里心。地远谁怜臣道枉，官贫转使故交深。幽兰自馥皆同臭，折羽卑栖各异林。临路殷勤何所赠，匣琴珍重少知音。
奉和方西川公中秋夕与黄东石郡斋对饮之作用韵二首·其一
作者：王慎中
朝代：明
体裁：七言律诗

美夜清辉宜妙赏，华筵选客有谁同。悲秋忽见楼过雁，爱月何妨轼画熊。玉镜挂城看漏永，金波倒海与天融。尊前自坠山如玉，不用扶携舞袖红。
奉和方西川公中秋夕与黄东石郡斋对饮之作用韵二首·其二
作者：王慎中
朝代：明
体裁：七言律诗

佳期三五仍秋半，月色中天自不同。举酒聊将酬顾兔，当歌宁复羡非熊。郡斋下榻缘徐孺，客座芳尊接孔融。皎皎银盘悬绮席，华颜照见两殷红。
奉祈于朝天门迎词
作者：王慎中
朝代：明
体裁：七言律诗

汉主斋居太乙坛，方春修祀表祈年。祥虬扶箓交仙葆，青鸟衔书近法筵。尚玺亲承苍玉案，羽师跪授紫泥编。长奉光天神道教，登釐无谢福为田。
好事近·贺曾渐溪得孙
作者：王慎中
朝代：明
体裁：词

瑞色满庭前，玉树新开一叶。和气氤氲岁久，始向孙枝泄。庆门种德合生材，定与凡儿别。他日我来摩顶，笑为太翁说。
始至留都户部作
作者：王慎中
朝代：明
体裁：五言排律

谪籍复收抡，天心为洗冤。荣枯元有分，忧喜自何门。器小乖通理，才微误再论。未能思旧过，转使愧新恩。秩蕞堪安拙，官贫足避喧。不知都邑异，但觉省闱尊。质是玞惭玉，班非鹭接鹓。鸿栖犹得桷，羊触戒临籓。薪积宜先贱，舌柔悟后存。为看桃李下，成径亦无言。
宗室西亭折梅见寄漫赋此为谢
作者：王慎中
朝代：明
体裁：七言绝句

冬尽梁园见早梅，美人折赠数枝来。应是同心遥托物，细看芳洁岁寒开。
宝应湖夜泛
作者：王慎中
朝代：明
体裁：五言律诗

四顾但苍苍，天低湖水长。烟分微有树，火灭远闻榔。兴云连海岫，望斗指吴乡。今日乘槎客，犹如到汉傍。
宴洪郑川公席上赠歌
作者：王慎中
朝代：明
体裁：古风

我生多病守蓬蒿，固陋自知亦自鄙。穷年不往富奢招，沉冥坐兴时乖抵。西第召宾各选英，南陌辏轮若驰水。惊座孟公非所长，袁盎浮沉敢相齿。酒肉啜啖真细事，小人徒饱信堪耻。世俗本自重徵呼，病夫可用见轻毁。登堂今日为公欢，斟酌岂谋口腹美。长者固然谬好贤，通家乌取文繁侈。豆箪正可示嘉慈，乃复开筵置清醴。刲羊列俎告积鲜，旋结鱼罶罩鲂鳢。雕胡柔滑杂香闻，菰菌流丹每溜匙。手持匕箸劝我尝，当馈屡兴辞不止。薄劣猥惭饮食丰，尪羸忽为甘肥起。敬恭百拜饫良温，侧弁傞傞古所试。岂有轩车唶里闾，更无都雅华簪履。聊因杯酌存此风，一使乡人知酒礼。
宿万石山道院
作者：王慎中
朝代：明
体裁：七言律诗

暮赴松门非为倦，欲依妙境息奔波。灯前鸣磬山中静，石上流泉雨后多。秋气渐深闻木叶，天机忽长在岩阿。踌躇未决投身计，荏苒其如老至何。
宿上清道院
作者：王慎中
朝代：明
体裁：五言排律

税驾遵山麓，爰得老氏宫。入门闻芬馥，行径悦青䓤。灵草色难辨，幽禽声不同。泉流瑶砌上，池照绮楹东。果药荣冬日，松筠含夜风。轻云拂修栋，皓月澄高空。晏然讽道语，心悟一窗中。永愿托兹土，馀生于此终。
宿东林夜月
作者：王慎中
朝代：明
体裁：古风

等是诸峰里，到此居然别。莲池鉴净心，竹径疏玄发。前岭敛浮云，中天吐华月。轮浸千流满，镜悬万景灭。魄岂缘朔生，光非从夜发。仰视步庭中，一与山僧说。
宿东林寺雨
作者：王慎中
朝代：明
体裁：古风

税驾托精庐，入门微雨作。稍闻响前山，还看度高阁。霏霏杂桂烟，瑟瑟寒风铎。润益香水生，散为诸花落。过林悟本空，行天觉无著。能令执热人，歊郁忽如濯。
宿员通寺题壁
作者：王慎中
朝代：明
体裁：七言绝句

终日匆匆意似猿，高斋一宿制惊奔。白云枕上醒魔力，流水窗中浸梦魂。
宿天池寺明日下山寺僧相留予愧其意爰题西壁
作者：王慎中
朝代：明
体裁：七言律诗

阴阴松竹覆层峦，兰若深开曲径寒。树里灯缘传法现，林间花是讲经残。窗临石镜天长晓，门掩珠帘夜欲阑。释子相期无以答，未除妄想为微官。
宿天池寺示同游薛仲常
作者：王慎中
朝代：明
体裁：七言律诗

在世多忧坐自拘，微官未得惜驰驱。因寻绝顶逃人迹，偶滞高斋减病躯。理发晨光窥石镜，焚椒夜气对香炉。一心生灭元无取，不语但应尔与吾。
宿武阳民家
作者：王慎中
朝代：明
体裁：五言律诗

一室疏灯夕，百思扰客怀。草虫鸣暗壁，槐雨滴阴阶。徇禄今谋拙，躬耕始愿乖。病身应自计，归去守荆柴。
宿武阳驿同陆毅斋宪使
作者：王慎中
朝代：明
体裁：五言律诗

天秋风雨急，山驿易黄昏。疲马依残枥，衰杨蔽旧门。沾涂怜洁服，举火愧空餐。稍缓孤生感，幸蒙终夕言。
宿泽上人房
作者：王慎中
朝代：明
体裁：五言律诗

投宿依山刹，禅扉隐隐开。清斋宜鸟语，坐定见僧回。竹动名香散，钟鸣清梵来。因嗟在人世，扰扰逐浮埃。
宿混元灵应宫
作者：王慎中
朝代：明
体裁：七言律诗

玄宫东瞰皇畿迥，碧水西潆汉甸斜。初月清悬仙子洞，归云深拥羽人家。珠林招近千年鹤，瑶箧分探九鍊砂。未驾青牛凌紫气，且乘白鹿住丹霞。
宿湖中
作者：王慎中
朝代：明

苍茫烟景晦，舟楫自如家。宿处随鸥鸟，秋初惜月华。遥心连浦雁，归梦滞江花。为客谁知者，疏灯水一涯。
宿湖中
作者：王慎中
朝代：明

苍茫烟景晦，舟楫自如家。宿处随鸥鸟，秋初惜月华。遥心连浦雁，归萝滞江花。为客谁知者，疏灯水一涯。
宿灵源禅院
作者：王慎中
朝代：明
体裁：古风

拘拘有妄身，一一不能舍。形骸自束缚，日使道心寡。偶同片云閒，得此憩兰若。奇峰千万叠，一�飞泉洒。飒飒天风来，松声如雨下。冥濛衾帱深，烟霭翠盈把。不灭慧灯悬，照兹四体假。始知房闼卧，息偃类奔马。誓欲托名山，于焉投静者。荒茅便可芟，无为俟聊且。
宿碧云寺
作者：王慎中
朝代：明
体裁：七言律诗

杖藜日晚寻丹壑，解骑霜晴宿碧云。十月悬泉飞玉瀑，三天现镜转金轮。雕梁曲槛蒸霞气，翠瓦朱甍坠露纹。石椁牛山俱有恨，长留凉月照瞿昙。
宿紫云室同泉滨
作者：王慎中
朝代：明
体裁：七言律诗

中年颇苦病相侵，聊倚绳床卧碧岑。枕席亦是人间物，寤寐自无世上心。孤月中天风不起，明星出海雾初沉。此夕携君同一觉，更无在昔与如今。
宿茅山栖霞道院
作者：王慎中
朝代：明
体裁：七言律诗

凉月高松翠影长，石坛阴洞映苍苍。山烟发气邻丹灶，涧水流芬漱药床。静见道心生白室，闲披仙箓检青囊。投身未卜他年计，明祷茅君一瓣香。
宿茅山道院东楼
作者：王慎中
朝代：明
体裁：五言律诗

飞构出空虚，洪乔应比庐。松风入夜肃，凉露满天疏。酌酒和元气，焚香阅道书。求仙虽未就，性亦好楼居。
宿通惠寺
作者：王慎中
朝代：明
体裁：五言律诗

宝地开龙象，珠光布法筵。风凝祗树雪，日丽梵花烟。尘迹山将远，禅心月共玄。淹留爱风景，潇洒夜分眠。
寄历与吴泉滨先生走笔戏柬
作者：王慎中
朝代：明
体裁：七言绝句

周正历中新改岁，秦人洞里不知年。韶华荏苒看何处，气候分明是鬓边。
寄吴默泉行部漳州
作者：王慎中
朝代：明
体裁：七言律诗

看君缨绂是柴羁，行部潇然何所为。白雨乍飞休吏顷，青山每对按人时。道心闭閤真如水，秋兴登楼偶得诗。恬泊应言无与共，幽怀却有野夫知。
寄唐荆川二首·其一
作者：王慎中
朝代：明
体裁：七言律诗

倏然于世有何心，共说丈人似汉阴。把钓行临芳芷岸，采樵时讽紫芝吟。暑时暴麦常忘雨，园里锄蔬不见金。四体长勤多鄙事，道情寂寞自知深。
寄唐荆川二首·其二
作者：王慎中
朝代：明
体裁：七言律诗

铜官山下一溪横，知尔独多山水情。最喜爰题蕉叶盛，不忧长饿蕨苗荣。节垂日月嫌高甚，思抉烟云苦瘦生。閒倚槁梧应自笑，本逃名却近时名。
寄大中丞思质王公十首·其一
作者：王慎中
朝代：明
体裁：七言绝句

急警烽烟惊乍定，新欢鱼水契偏成。一言悟主前人有，不似今时值圣明。
寄大中丞思质王公十首·其七
作者：王慎中
朝代：明
体裁：七言绝句

燕地文皇定鼎州，御沟分入潞河流。扼要真堪门户守，计储还副本根谋。
寄大中丞思质王公十首·其三
作者：王慎中
朝代：明
体裁：七言绝句

借筹席上谈兵事，聚米庭中算敌情。爰赫龙颜开霁色，果知小丑不难平。
寄大中丞思质王公十首·其九
作者：王慎中
朝代：明
体裁：七言绝句

雍奴诸水探源长，绕带漕渠壮帝乡。坐令洪流行轨道，东南万里引帆樯。
寄大中丞思质王公十首·其二
作者：王慎中
朝代：明
体裁：七言绝句

君王手弄中丞印，四顾无人胜赵尧。承恩佩出明光殿，一日声华动绕朝。
寄大中丞思质王公十首·其五
作者：王慎中
朝代：明
体裁：七言绝句

绣斧独当天上立，牙门偏近日边开。谁知江左能文者，掩尽山西出将材。
寄大中丞思质王公十首·其八
作者：王慎中
朝代：明
体裁：七言绝句

扰扰近郊别置屯，防秋急在塞边藩。共言万灶军声盛，总为千仓国计尊。
寄大中丞思质王公十首·其六
作者：王慎中
朝代：明
体裁：七言绝句

联络钩陈翼紫枢，崇墉复壁潞河隅。隐然虎豹在山势，为有中丞仗节符。
寄大中丞思质王公十首·其十
作者：王慎中
朝代：明
体裁：七言绝句

许下偏资分鼎国，关中徒馈割沟师。请看今日逢全盛，廥庾如山守四维。
寄大中丞思质王公十首·其四
作者：王慎中
朝代：明
体裁：七言绝句

名姓荣看黄帕覆，中人宣押到中书。不许寻常依样敕，分明撰出帝亲除。
寄大梁高大
作者：王慎中
朝代：明
体裁：七言律诗

极目云天间阻脩，怀人日月易悠悠。蓬池静处堪舒啸，梅萼开时每惹愁。一日相思肠九折，尺书应想见千忧。莫言行鲤难过岭，自有黄河入海流。
寄寿华补庵十韵
作者：王慎中
朝代：明
体裁：五言排律

间气合调鼎，中年遂挂冠。沉思存竹素，神授得金丹。溪谷参玄理，丘园纵大观。开池驯浴鹄，剪圃毓芳兰。邺架频经阅，陶琴不在弹。形全粮可弭，事省梦常安。算甲天行遍，孤辰夏日曼。籧心应已化，椿颂自多欢。炰凤雕盘重，流霞玉盏宽。遥知宾客盛，桂气集门阑。
寄寿顾洞阳二十韵
作者：王慎中
朝代：明
体裁：五言排律

明时方贵齿，令德复推贤。华胄承源远，高门积庆延。羽仪尘埃表，神观泬㵳先。茨墅宁逑道，楼居即是仙。枕藏鸿宝诀，几契漆园编。玄鹤元长算，灵椿本大年。萧疏霜发凛，绰约雪肤鲜。金重腰能胜，膳珍腹每便。生平閒点检，心事绝痹愪。指屈谗诬尽，眼看权势颠。降祥真有在，受气果能全。孙曾森玉立，轩冕会蝉联。难老由和萃，尊钤羡福骈。典坟晚好甚，池馆野情偏。劲力徵书法，精心入咏篇。鸟花愁品藻，金石盛锼镌。尺牍人怀去，佳章客诵传。瞳方微露角，背茧欲生绵。乔众仍茵鼎，园黄却邑廛。他年轮璧聘，更老帝筵前。
寄张净司马
作者：王慎中
朝代：明
体裁：七言律诗

两足将穷五岳春，祇牵男女未成人。求田清世宜遭笑，看竹间邻每被嗔。郡县犹烦知姓字，妻孥稍已近甘珍。同尘颇惹俗流毁，不是高贤岂识真。
寄施文山
作者：王慎中
朝代：明
体裁：七言律诗

问君何日滞明时，直似朱颜节素丝。远谪长违天北极，量移犹向海南涯。猿声到舍初休吏，榔叶飘庭正写诗。玉体清羸应近药，朝餐努力慰相思。
寄曾前川
作者：王慎中
朝代：明
体裁：七言律诗

斩杙伐杗竭壑岸，却容大木卧江隈。道路过逢徒骇睨，朝昏变怪竞睚咍。九成何日当营观，百尺通天未起台。但保龙鳞蟠铁干，轮囷终是万乘栽。
寄本兵苏舜泽公·其一
作者：王慎中
朝代：明
体裁：七言绝句

赤白囊封昼夜惊，君王辍食诏论兵。黄金殿里留身奏，边事艰难请自行。
寄本兵苏舜泽公·其七
作者：王慎中
朝代：明
体裁：七言绝句

灵州城上月弯弯，洗净尘氛照汉关。唱尽军前横吹曲，回头正见纥干山。
寄本兵苏舜泽公·其三
作者：王慎中
朝代：明
体裁：七言绝句

指挥号令动风雷，禆校千群灶下材。双毂流脂飞电迅，至尊亲降玉阶推。
寄本兵苏舜泽公·其九
作者：王慎中
朝代：明
体裁：七言绝句

飞狐隁塞游兵撤，倒马重关壁户开。谁道山东惟出相，如公文武是全材。
寄本兵苏舜泽公·其二
作者：王慎中
朝代：明
体裁：七言绝句

国忧偏急在西师，臣辱况当及此时。受脤因言天下事，治兵看勒日中期。
寄本兵苏舜泽公·其五
作者：王慎中
朝代：明
体裁：七言绝句

诸边谁最系安危，不战堪言是善师。抚得降酋成骨肉，慑教丑类识旌旗。
寄本兵苏舜泽公·其八
作者：王慎中
朝代：明
体裁：七言绝句

会猎常过高阙道，烧荒独上单于台。王庭已徙逾南幕，精细健儿刺探来。
寄本兵苏舜泽公·其六
作者：王慎中
朝代：明
体裁：七言绝句

地形分画防援速，士气清明杀获多。骤变威灵加草木，依然往日旧山河。
寄本兵苏舜泽公·其十
作者：王慎中
朝代：明
体裁：七言绝句

小丑厄年当北遁，皇朝今日合中兴。凌烟阁上功臣数，敕与画工特地增。
寄本兵苏舜泽公·其四
作者：王慎中
朝代：明
体裁：七言绝句

训警疲驽成练卒，招还携散号全厢。共言昔日亡军地，便是今番破敌场。
寄江午坡
作者：王慎中
朝代：明
体裁：七言律诗

传道芗溪肥汝遁，经年门外可施罗。溷涂置笔将成赋，岩谷生芝故作歌。世事不知流涧水，岁华空见老庭柯。山中蕙帐人长在，夜夜应闻鹤唳和。
寄江少峰评事少峰见枉赠章聊尔奉答兼申后期
作者：王慎中
朝代：明
体裁：古风

相期千载馀，忽睹一言合。玉振发芳词，银钩洒妙札。枉掷重兼金，舒卷常在榻。把玩再三过，离思千万杂。征途日向西，抚景岁将匝。旧酒忆宵持，新裾迟春拉。莫言缓报章，高韵难为答。
寄留都勋部洪芳洲
作者：王慎中
朝代：明
体裁：七言律诗

秣陵留滞一郎官，终日趋曹亦闭关。善补凋羸惟简帙，勉娱凉踽有江山。宦情聊寄鼓琴里，诗句常删骑马间。都说林泉宜散逸，野人知不似君閒。
寄睦�西亭
作者：王慎中
朝代：明
体裁：七言律诗

最爱梁园脩竹馆，风流帝子独翩翩。豪华却尽攻文苦，宠数偏能养性全。马过繁台谁可记，雁飞蓬沼信难传。山中桂树偏翻甚，寂寞柴扉养暮年。
寄翁司马夺情总制易州十首·其一
作者：王慎中
朝代：明
体裁：七言绝句

汉室筑坛求大将，人人自诧得兵权。庙谋知用诗书帅，徵玺直教到海边。
寄翁司马夺情总制易州十首·其七
作者：王慎中
朝代：明
体裁：七言绝句

火入咸阳五柞宫，防边还与汉年同。将军并拜谁真是，看取营门细柳风。
寄翁司马夺情总制易州十首·其三
作者：王慎中
朝代：明
体裁：七言绝句

手披荒土植松楸，天使临门不敢留。同位如将襄大事，九重谁复解殷忧。
寄翁司马夺情总制易州十首·其九
作者：王慎中
朝代：明
体裁：七言绝句

开府何曾忘倚庐，西风洒泣墨衰疏。功成第一朝天阙，乞得身还经未除。
寄翁司马夺情总制易州十首·其二
作者：王慎中
朝代：明
体裁：七言绝句

圣主宵衣念北陲，微臣敢复顾亲为。登车慷慨双行泪，一为公家一为私。
寄翁司马夺情总制易州十首·其五
作者：王慎中
朝代：明
体裁：七言绝句

象珥雕弓矢百卢，千官立仗听传呼。忽看宣付翁兵部，百万人中一丈夫。
寄翁司马夺情总制易州十首·其八
作者：王慎中
朝代：明
体裁：七言绝句

借箸上前筹敌势，中人偷记画成图。临边捷奏纷纷至，按籍真如验左符。
寄翁司马夺情总制易州十首·其六
作者：王慎中
朝代：明
体裁：七言绝句

赫赫威名古北平，犹传宣大旧中丞。一从金榜承黄钺，骄子闻风已角崩。
寄翁司马夺情总制易州十首·其十
作者：王慎中
朝代：明
体裁：七言绝句

天为世难生英杰，帝遣边人识略韬。扫尽四郊防贼垒，清夷天步静神皋。
寄翁司马夺情总制易州十首·其四
作者：王慎中
朝代：明
体裁：七言绝句

光辉道路传宣急，一夕锋车八九催。帝眷真如失左右，一程程报夏卿来。
寄胡始兴
作者：王慎中
朝代：明
体裁：五言律诗

折腰不能去，悲汝愧陶潜。古意时人背，高才下位淹。赀微数口饿，客久二毛添。但遣孤根在，还因雨露沾。
寄荔枝与吴泉滨
作者：王慎中
朝代：明
体裁：七言绝句

闻君习静物都忘，新得驯禽畜字方。遣赠荒园红荔子，山中百鸟好来尝。
寄赠周淀山太守
作者：王慎中
朝代：明
体裁：七言律诗

莆阳大守何淹滞，独把一麾老岭陲。不惯逢迎遭客谤，耐消皮肉救民饥。中堂空设悬鱼索，内舍曾无问绢儿。与尔固然殊出处，论交此日最相知。
寄赠寇体朝进士尹广平
作者：王慎中
朝代：明
体裁：七言律诗

羡尔独随飞舄去，邑人遥望双鸣驺。郎星天近辉昴野，蓟阙云生接冀州。潞水署香曾对酒，朔尘官况复经秋。少年作宰定嘉绩，千里相思罢倚楼。
寄赠李三州中丞公征蛮十五韵
作者：王慎中
朝代：明
体裁：五言排律

国有鬼方伐，公膺神武求。心劳边圉计，义副庙堂忧。参伍看窥敌，渊阗起壮猷。善师遗下策，决胜得前筹。狼角芒初长，龙标祲欲收。蛇蟠奇布阵，虎旅誓同仇。贾勇皆超距，先登自挟辀。气将忠愤作，诛靡岁旬留。螳背当车奋，鱼鬐入釜游。殷红涂草木，惨黯变川丘。止杀严申令，贪功怒未休。捣巢妖箐净，洗刃恶腥流。筑观崇冈势，回军小海讴。文儒兼武备，道气出阴谋。磨壁题华界，投戈憬众酋。如何论钜盛，方叔再兴周。
寄赠李邦良应聘修两浙志
作者：王慎中
朝代：明
体裁：五言排律

霸王开列国，牛女直扬州。兴废伤千古，人文著九流。才高宜可作，众体莫能雠。赫矣雄图地，居然载笔游。赞词无下士，馆谷有诸侯。迹访虞巡始，书从越绝修。劳思应夙夜，托志在春秋。成将藏禹穴，待取好书求。
寄赠王秀才客游括州
作者：王慎中
朝代：明
体裁：七言律诗

猿狖千山易惹愁，嗟君聘辙为谁留。貂裘已敝书难上，狗监未逢赋枉投。为客应多迎解榻，此身且作汎虚舟。高林岂恨行游滞，侯贵如今重谷楼。
寄赠陈侍御按岭南二首·其一
作者：王慎中
朝代：明
体裁：五言律诗

绣斧下青冥，共瞻执法星。照人悬藻镜，游刃发新铏。令捷风行草，威疑蛰震霆。炎流千载地，一旦洗氛腥。
寄赠陈侍御按岭南二首·其二
作者：王慎中
朝代：明
体裁：五言律诗

百粤参殊俗，六条握汉纲。骢行真到海，猿叫亦惊霜。吏有捐黄绶，人皆识皂囊。仍闻揽辔暇，搦管擅词场。
寄赠陈汀州觐还治所
作者：王慎中
朝代：明
体裁：七言律诗

闻君新领玺书还，车上双幡似渥丹。共理亲题天语宠，借年重慰岭民欢。岚霏入郭衙常冷，木索栖庭政自宽。最是光辉人所羡，为邦元季两称难。
寄赠黄宗献守璚州兼柬顾与新宪使
作者：王慎中
朝代：明
体裁：七言律诗

主恩怀远托分忧，万里乘空并是游。百室日南开北户，孤城海上俯中流。津桥喧处为珠市，郡国晴时见蜃楼。持斧风流贤使者，政成觞咏接诸侯。
寄远曲
作者：王慎中
朝代：明
体裁：乐府曲辞

辽西遣戍未期回，捣尽寒衣无寄媒。砧响只凭风送去，边头风又自西来。
寄道原弟二首·其一
作者：王慎中
朝代：明
体裁：七言绝句

承平耀德武功卑，共说观兵属此时。谈笑折冲尊俎上，好将奇策赞攸司。
寄道原弟二首·其二
作者：王慎中
朝代：明
体裁：七言绝句

攻在心间真破敌，筹于幄里是销兵。勋名本属文儒事，莫遣人将白面轻。
寄郭浅斋侍郎
作者：王慎中
朝代：明
体裁：七言律诗

大贤小隐卧山阿，海内苍生其柰何。脱躧未应忘世事，悬车聊且养天和。跃马场边看险地，轻鸥江上狎晴波。鄙夫閒放能高论，独有年来渐觉多。
寄钱洞泉以使事在岭南
作者：王慎中
朝代：明

愬轩更为远游轻，原隰光华阻使程。莫遣衣当犀瘴减，遥知句向蜃楼成。闲探仙籍朱明洞，吊访图经赵尉城。共说交南多宝玉，饮冰心誊自孤清。
寄钱洞泉以使事在岭南
作者：王慎中
朝代：明
体裁：七言律诗

輶轩更为远游轻，原隰光华阻使程。莫遣衣当犀瘴减，遥知句向蜃楼成。閒探仙籍朱明洞，吊访图经赵尉城。共说交南多宝玉，饮冰心胆自孤清。
寄陆北城
作者：王慎中
朝代：明
体裁：七言律诗

芳草春风处处吹，相看数舍起劳思。人过户外常盈屦，士向谈间尽解颐。且乐青芹香冉冉，莫教白雪鬓垂垂。有文不遇工何益，知子良非一卷师。
寄陆宪使选之李提学雅大田参知叔于三君昔同礼曹今居官岭外
作者：王慎中
朝代：明
体裁：七言律诗

端居离索叹盈襟，却记当年宠遇深。抽笔每参原庙对，横经曾侍辟雍临。恩私难恃看孤迹，职事无称抱寸心。岭雁江鱼俱寂寞，相思何处寄同音。
寄顾左山
作者：王慎中
朝代：明
体裁：七言律诗

年来渐喜世情微，发叹浮生未有归。鋉石犹知餐诀误，雕龙偏悔著文非。遂令白日难空遣，坐恐华颠欲就腓。爱尔陶然东海上，一竿无羡据苔矶。
寄顾洞阳
作者：王慎中
朝代：明
体裁：七言律诗

水绕绿萝庄似画，钓台閒著木兰船。琴声初歇月挂树，莲唱微闻风满川。掩卷看山心不系，题诗示客意难传。闻著新文名应美，亦知胡老已华颠。
寄顾琼州副使
作者：王慎中
朝代：明
体裁：五言律诗

不见经时久，相思越徼深。簿书劳吏道，猿鸟乱人心。地瘴应亲酒，官高秖好唫。亦知浮海乐，难忘客愁侵。
寄题吴兴吴太仆园亭
作者：王慎中
朝代：明
体裁：七言律诗

吴兴本是佳山水，况复名园选胜开。曲引苕溪来涨沼，平分岘石作层台。琴书数处无尘事，花鸟三春有酒杯。他日南寻天目顶，因君清暇得徘徊。
寄黄小竹遂昌
作者：王慎中
朝代：明
体裁：七言律诗

闻君领县括苍东，潇洒为官有道风。每夜猿声如舍里，四时山色在城中。薤间置水奸皆息，花下鸣琴讼自空。遥忆潘生多暇兴，欲将佳句觅来鸿。
寺宿二首·其一
作者：王慎中
朝代：明
体裁：五言律诗

杖策吾来此，幽栖亦自娱。剧伤时序晚，静得琴尊俱。山抱画帘入，云开紫阁孤。无营禅共寂，不寝鹤相呼。
寺宿二首·其二
作者：王慎中
朝代：明
体裁：五言律诗

古寺依山寂，停鞍对暮花。霜钟归院鹤，风柝集城鸦。枫落犹秋色，菊残有岁华。山僧谁解汝，吾分已尘沙。
寿方隐君方本新安世族今为临清人
作者：王慎中
朝代：明
体裁：五言律诗

豪宕去乡井，高门卫水头。太和庄叟马，生事计然舟。齿发占难老，琴觞惬好游。陶然天地内，得性阅春秋。
寿毛砺庵阁老七十·其一
作者：王慎中
朝代：明
体裁：五言律诗

八座尚书贵，三长太史贤。履声霄汉上，彩笔衮衣前。日月忧时鬓，风云应寿编。翩翩东海鹤，来往紫芝田。
寿毛砺庵阁老七十·其三
作者：王慎中
朝代：明
体裁：五言律诗

十地丹丘合，三山碧海望。玄夷授玉笈，王母奉金觞。杖屦东山社，松筠绿野堂。苍生悬谢傅，何日贲云章。
寿毛砺庵阁老七十·其二
作者：王慎中
朝代：明
体裁：五言律诗

冈凤辉难集，坰麟迹自闲。道闻姑射后，身退五湖间。春洞桃花实，秋山桂树斑。岱宗东鲁望，巉绝更谁攀。
寿王閒斋
作者：王慎中
朝代：明
体裁：七言律诗

不好为官早乞身，翛然平世作閒人。林中筑室知山性，窗里焚香养谷神。绛老六身推甲子，椿年千岁是秋春。清泉白石长无改，应与先生结德邻。
寿蔡霞山先生
作者：王慎中
朝代：明
体裁：五言律诗

早向天台隐，寻仙度石梁。瀑泉晞墨发，岩窟得丹方。养性芝苓古，问年松树苍。赤城霞色满，长为荐瑶觞。
寿陈西轩令尹
作者：王慎中
朝代：明
体裁：五言律诗

百事不关身，一心专养神。看书多得意，中酒是全真。阴德觇眉采，寿徵卜耳轮。门前五杨柳，长阅岁华新。
将至东昌寄寇太守未庵兼柬包蒙泉节推
作者：王慎中
朝代：明
体裁：古风

旅客羁伤凭寓目，东济荣河渐衍沃。礼乐犹存鲁国风，鱼畋本负齐氓俗。专城太守旧怀思，佐理包何新相知。遥怜比璧光辉地，正是双刀宰割时。故人相别经五春，临当再见反伤神。预恐风波易暌阕，况陈委曲重酸辛。以兹盈盈数里间，将前还却转愁人。寄语风流贤五马，行春暂辍一娱宾。
将至豫章道中作
作者：王慎中
朝代：明
体裁：五言律诗

风波晨暮淹，复畏简书严。坎水嗟行险，离方苦触炎。为儒心未效，从政事难兼。苟且徇微禄，聊因免负担。
小庭芙蓉开残柬林沙溪公过赏
作者：王慎中
朝代：明
体裁：七言绝句

尽说看花爱盛时，向阑幽意有谁知。繁花落后孤英在，风格如公相对宜。
小楼閒望酬邱少泉见寄
作者：王慎中
朝代：明
体裁：古风

鄙夫元是一慵者，晨起栉巾犹不把。外户长关谢往来，小楼旷望任疏野。山形迫若几前生，江水遥如窗际泻。树木摇落霜气中，檐甍亏蔽青天下。北睇千峰通鸟路，冈峦连亘莽回互。直看烟霭渺迷间，知是故人栖隐处。寓目本为荡情志，却因怀人结幽思。正同槁木无起予，忽枉璚瑰逢来使。
小营道中寄洪芳洲
作者：王慎中
朝代：明
体裁：七言绝句

独上巾车有所思，停云却被疾风吹。欲知别后还家意，君到家时先已知。
小身岩
作者：王慎中
朝代：明
体裁：七言律诗

白云何意忽相招，转尽苍崖更渡桥。怪石似将凌傲岸，凋林偏与对萧条。独行幽谷惟闻鸟，欲问前峰偶值樵。疑隐此身须早计，莫令桂树叶先飘。
少年行四首·其一
作者：王慎中
朝代：明
体裁：乐府曲辞

宝剑如霜拂陆离，半酣调笑拥胡姬。傍观莫问心中事，明日杀人应始知。
少年行四首·其三
作者：王慎中
朝代：明
体裁：乐府曲辞

红尘一道见飞缰，突入青楼倚象床。笑掷朱提如粪土，博教红粉片时妆。
少年行四首·其二
作者：王慎中
朝代：明
体裁：乐府曲辞

凭陵闾里恣骄横，屠狗吹箫弟与兄。探著赤丸先杀吏，刀镡带血市中行。
少年行四首·其四
作者：王慎中
朝代：明
体裁：乐府曲辞

百场纵博百场赢，万目窥觎万目惊。垆头更醉须臾尽，不赌金钱只赌名。
屠郎中仪部署馆新成赋题九韵
作者：王慎中
朝代：明
体裁：五言排律

仙吏日攸宁，华馆肃虚清。地是君王赐，材兼将作营。象维扶栋宇，纳景敞轩楹。北斗挂檐迥，西山对坐明。迎秋朱火变，当昼白云生。为沼滋鱼藻，疏畦长鹿苹。唯寅皇振采，多暇鸟求声。琴与商歌合，诗将起草成。何言堪野获，兰省待嘉名。
山中书情寄孙毅斋学士二首·其一
作者：王慎中
朝代：明
体裁：七言律诗

田园岁入课蹲鸱，手里閒持一钓丝。闭口免教名月旦，纵形堪拟号天随。柴门留锁逢僧至，萝径弹琴候客迟。满腹饮河鼷鼠乐，翻思人在凤凰池。
山中书情寄孙毅斋学士二首·其二
作者：王慎中
朝代：明
体裁：七言律诗

本无高志谢嚣烦，拙疾居然近懒顽。将母且堪耕负郭，聚徒因得访名山。春来道侣看花至，日入家僮买药还。黄鹄摩天掀羽翮，白鸥江上意閒閒。
山寺闻丘集斋下吏之报
作者：王慎中
朝代：明
体裁：五言律诗

汉柱峨冠吏，明廷簪笔臣。酬恩搴黼衮，抗疏逆龙鳞。邹子拘幽日，贾生痛哭辰。小臣元触冒，天子自英神。
山游晚宿石室迟洪芳洲不至
作者：王慎中
朝代：明
体裁：古风

众壑生烟日欲低，探幽力尽尚攀跻。松风数里听海涌，径盘谷转行屡迷。钟声出岫遥知处，閒鹤引步因寻蹊。修柯郁郁闭玄室，流水淙淙灌药畦。竹下微尘净如扫，窗间巧鸟矜善啼。奇云翕赩千般气，怪石崚嶒百丈梯。住处每留聊自悦，可人不在与谁携。丹经诵遍山初夕，绿桂香浮月满蹊。中夜收心偏爱静，平生谋隐此堪栖。行窥石洞逢真髓，只恐君来已作泥。
山行于嵓谷间见人家
作者：王慎中
朝代：明
体裁：五言律诗

山深交兽蹄，往往见巢栖。篱落藏茅屋，泉源灌稻畦。刍荛不出户，桃李自成蹊。欲访居人宿，翻虞反路迷。
山魁途次与芳洲分手
作者：王慎中
朝代：明
体裁：七言绝句

亦知隔岁还相见，且忍兹晨暂别离。红树满林人默默，青山斜照路迟迟。
岁首与道卿偶集月台寺同道原舍弟
作者：王慎中
朝代：明
体裁：七言律诗

閒行曾不记春芳，忍草当阶忽已长。绿茗烟中消病力，红莲焰里惜年光。求声鸣鸟知听法，承萼开花好近香。忏悔便从今岁始，相期礼足奉空王。
崇阳楼陪汪明府观灯二首·其一
作者：王慎中
朝代：明
体裁：七言律诗

交衢如发敞高台，万户悬灯向夜开。身出半天星倒映，人行下地汉翻回。妆边窈窕疑云雨，曲里参差辨柳梅。凫舄驻时阳艳发，共言明府是仙才。
崇阳楼陪汪明府观灯二首·其二
作者：王慎中
朝代：明
体裁：七言律诗

千家门户誇灯胜，缀叶分枝巧剪裁。霜气暗侵烟更暖，风光微扇焰偏催。歌随游骑将尘去，人似飞虫扑火来。为问河阳花满县，何如此地夜中开。
巫山高
作者：王慎中
朝代：明
体裁：乐府曲辞

微流悬溜思鸣佩，血染丹枫想濯裙。十二峰头自翠黛，至今不断雨将云。
帝幸南苑三首·其一
作者：王慎中
朝代：明
体裁：五言律诗

豫游万乘动，慈悦两宫和。龙旂赤日转，凤辇翠云过。暑避更衣殿，春生浴镜河。千秋长奉寿，欢乐岂云多。
帝幸南苑三首·其三
作者：王慎中
朝代：明
体裁：五言律诗

天跸应时康，御筵瞩苑芳。开山金作嵌，截海玉为塘。睿迹元游物，王心亦戒荒。离明相见日，长养遂南方。
帝幸南苑三首·其二
作者：王慎中
朝代：明
体裁：五言律诗

在囿灵台启，横汾离馆开。周王非独乐，汉武自雄材。雨洒乘阳跸，山含进寿杯。此时瞻华盖，拙疾谢严枚。
平蛮凯歌十二首寄胡总制梅林公·其一
作者：王慎中
朝代：明
体裁：七言绝句

横海建牙雄节镇，伏波选卒冠军名。共看分阃诗书帅，尽道中朝仁义兵。
平蛮凯歌十二首寄胡总制梅林公·其七
作者：王慎中
朝代：明
体裁：七言绝句

善决奇谋成败顷，坚持大信赏罚间。云烟扫荡归虚壑，草木昭回穷发山。
平蛮凯歌十二首寄胡总制梅林公·其三
作者：王慎中
朝代：明
体裁：七言绝句

砥平溟涨绝惊澜，宿怪消藏不敢干。自是顽苗来送死，况逢义武有除残。
平蛮凯歌十二首寄胡总制梅林公·其九
作者：王慎中
朝代：明
体裁：七言绝句

百险行师曾入谏，万金收捷始相惊。清笳急篴中流驶，总是回军小海声。
平蛮凯歌十二首寄胡总制梅林公·其二
作者：王慎中
朝代：明
体裁：七言绝句

函持穹土虽无外，震击雷霆自有权。万楫齐飞波瀰瀰，三军尽肃鼓渊渊。
平蛮凯歌十二首寄胡总制梅林公·其五
作者：王慎中
朝代：明
体裁：七言绝句

鲛岛星罗犹掌上，鲸波天浸只胸中。筹画险夷遥授算，出师千里自临戎。
平蛮凯歌十二首寄胡总制梅林公·其八
作者：王慎中
朝代：明
体裁：七言绝句

计日持粮竟会朝，欃枪已报陨蛇矛。摐金阅士蒐军实，我旅何曾损一毛。
平蛮凯歌十二首寄胡总制梅林公·其六
作者：王慎中
朝代：明
体裁：七言绝句

义激诸军奋怒肝，蛮腰如草恣薅芟。鲸鲵血变天池水，日色殷红照万山。
平蛮凯歌十二首寄胡总制梅林公·其十
作者：王慎中
朝代：明
体裁：七言绝句

面縳蛮王就槛车，垂头畏死乞须臾。自矜跋扈沧溟窄，此日翻为釜底鱼。
平蛮凯歌十二首寄胡总制梅林公·其十一
作者：王慎中
朝代：明
体裁：七言绝句

天王有道自垂衣，坐付元臣禀庙机。筑观分流诸岛上，直令日�憺皇威。
平蛮凯歌十二首寄胡总制梅林公·其十二
作者：王慎中
朝代：明
体裁：七言绝句

当代几能生俊杰，许身已可系安危。明公何不登三事，国势终须赖四维。
平蛮凯歌十二首寄胡总制梅林公·其四
作者：王慎中
朝代：明
体裁：七言绝句

处置分明凭号令，指麾妙密握机权。英威坐制踰千里，丑种真疑动九天。
幽居玩雪柬人二首·其一
作者：王慎中
朝代：明
体裁：七言律诗

肃肃玄阴冬布令，纷纷白雪昼凝华。明姿敌日堆难散，弱质凌风舞易斜。楚地有田皆种玉，寒空不树自飘花。此时正忆离居者，赠把琼英比折麻。
幽居玩雪柬人二首·其二
作者：王慎中
朝代：明
体裁：七言律诗

江城雨雪及春归，三白呈祥表应祈。皓素凝华因地积，轻盈弄出斗风飞。千峰掩翠皆同色，四野垂阴倍有辉。独羡仙郎操妙曲，声高真使和人稀。
广陵二首·其一
作者：王慎中
朝代：明
体裁：五言律诗

隋室多巡幸，骄奢览壮图。开天崇绮构，截海定雄都。绿水流城阙，朱楼夹路衢。繁华何处所，墟社只平芜。
广陵二首·其二
作者：王慎中
朝代：明
体裁：五言律诗

前王闻失国，游客欲陈风。楼观飞云里，旌旗耀海中。一时歌舞散，千载市朝空。独有青天月，曾经照旧宫。
庐山
作者：王慎中
朝代：明
体裁：七言律诗

衣袂翩翩接鸟翰，营回磴道出千盘。峰峦拔地纷殊态，楼阁中天起壮观。斜日色开三楚秀，微云阴散九江寒。将同名岳期终老，且向匆匆客里看。
建昌日暮举火于丰安堠亭与邑博陈嘉宾谈
作者：王慎中
朝代：明
体裁：五言律诗

斜日堠亭阴，兹言在野深。临餐因忘肉，独酌更知心。道与中人语，身宜下位沉。昔贤伤不遇，非独子如今。
开先寺龙池
作者：王慎中
朝代：明
体裁：五言律诗

千盘转石林，碧涧带云深。空谷逃人足，澄潭湛我心。分流常活活，积气自阴阴。一濯清凉水，都忘名迹侵。
张净峰两广功成复命提督湖蜀三省平蛮军事赋赠二十韵
作者：王慎中
朝代：明
体裁：五言排律

汉室预三杰，宗门挺再生。书仍桥畔得，筹即幄中成。混辟钟灵异，掀腾出众惊。践敡初诘屈，际合果昭亨。礼乐真谋帅，诗书可用兵。地奄羲叔宅，机握伏波营。郡有前朝弃，城多故尉争。按图徵土贡，内面奉王正。文武扶今主，韬钤付夏卿。忽移无棣履，往致有苗征。不改登坛礼，亲提赐剑名。兢业方受脤，节制更持衡。大事精魂壮，微躯感激轻。军容下濑整，杀气渡泸横。威已诸酋憺，师兼长子贞。居然收上策，坐见静南荆。崩角雕题拜，飞星露布行。禽蒐休义愤，草偃服夷情。国倚安危算，人推儒术英。千官陪饮至，好及上林莺。
张氏园庄宴集二首·其一
作者：王慎中
朝代：明
体裁：五言律诗

地僻轩初集，芳林赏不违。杯传浮蚁泛，席换落花依。凭槛千山出，开笼一鹤飞。莫言耽燕佚，得笑百年稀。
张氏园庄宴集二首·其二
作者：王慎中
朝代：明
体裁：五言律诗

展席临水曲，移樽对苑沙。翠分萦沼竹，香到围栏花。歌转游鱼出，舞娇轻燕斜。高怀犹未歇，亭树已昏鸦。
归朝欢·月夜怀丘集斋
作者：王慎中
朝代：明
体裁：词

不见高人频挂想。况对花前明月上。花香月色辏芳新，高人不见谁为赏。岂少人来往。输心写抱难为强。月似多情兼作意，故向愁时朗。星低河淡天萧爽。入户窥窗偏惹懩。欲邀明月影成三，手中无盏徒为两。亦有床头酿。瑶瓶辜负金樽怅。绕空阶，又行又坐，草际喧虫响。
彭城送谢道安举人应试
作者：王慎中
朝代：明
体裁：七言律诗

少年挟策趋上京，俊美多才众所荣。稷下雕龙参辨驾，郢中白雪擅诗名。他乡不料逢论旧，临水那堪复送行。旅窜惭予非狗监，闻君已赋子虚成。
彭蠡湖
作者：王慎中
朝代：明
体裁：五言律诗

苍苍彭蠡绿，大水属时秋。远势长天接，摇波元气浮。数州居下浸，千屿出中流。桂棹兰为楫，吾将恣远游。
往日客钱塘住西湖颇久湖上山水丛林之胜至今犹形梦寐因缙上人来喜而问之二首·其一
作者：王慎中
朝代：明
体裁：七言律诗

客居久住西湖水，水上诸峰已若家。别后心情长欲往，梦中光景每多差。苏堤小柳成阴未，逋冢枯梅坼蘖耶。知尔新从湖上至，故凭问讯莫相诖。
往日客钱塘住西湖颇久湖上山水丛林之胜至今犹形梦寐因缙上人来喜而问之二首·其二
作者：王慎中
朝代：明
体裁：七言律诗

昭庆法坛经几戒，净慈禅院若为参。藕居花发何年盛，虎跑泉分孰处甘。多少僧存灵隐寺，有无人到紫阳庵。两高峰顶谁常住，拟欲从师一一谈。
得东山吉地志喜呈魏山人
作者：王慎中
朝代：明
体裁：七言律诗

芳名表地记东山，佳气氛氲晓夕攒。水学之流成九曲，冈如龙跃自千盘。天地应为今日待，神奇宁许世人看。不缘抱痛祈灵术，谁识明师一遇难。
得家兄病后手书
作者：王慎中
朝代：明
体裁：七言律诗

半年尺纸抵千金，细认缄题手迹真。字里谆纯论离别，毫端挥洒识精神。沉冥起后情思迫，忧患经馀意气新。诵与儿曹相解晓，起居堂上慰慈亲。
得罗念庵书
作者：王慎中
朝代：明
体裁：七言律诗

欲使行踪满四方，不知吴越定衡湘。树阴陈礼宁遭伐，旅次弦歌有负粮。疲曳已非希骥乘，殷勤犹费记鱼肠。未由蹑屩追游辙，门下将谁最简狂。
得舍弟道原书欲来豫章久而未至
作者：王慎中
朝代：明
体裁：七言律诗

报书省我喜终朝，日日相望正寂寥。尺素翻疑鱼腹幻，寸心真惜雁行遥。夜长绛蜡花空艳，秋色芳池草已凋。愁极欲将荆树植，连枝照室免萧条。
得邹东郭书
作者：王慎中
朝代：明
体裁：七言律诗

岁月峥嵘何易除，相看已是十年馀。鹿麋衔草思呼侣，鸿雁冲霜忽得书。百遍讽唫开匕箸，八行珍重比琼琚。鲁鸡善伏人争赴，鹄邜深惭我不如。
得陈华山书
作者：王慎中
朝代：明
体裁：七言律诗

柴门曲巷迹如何，车辙时时碾雀罗。薾疾自宜形貌恶，匿瑕易使垢疵多。己无心想交人事，岂有文章致客过。何为汀洲贤太守，犹题缄赠到云萝。
得陈明水书客有谈陈明水遭乡人之侮者
作者：王慎中
朝代：明
体裁：七言律诗

初闻已骇妄相传，谈久令人一怅然。忠孝空闻行貊貉，安便犹不在林泉。谗讥欲点偏为濯，事变侵磨亦试坚。始识道心能自胜，岂容小腹料高贤。
德兴县八月十五夜月简陆毅斋使君
作者：王慎中
朝代：明
体裁：五言律诗

夜久雨声歇，微微檐影过。揽衣聊出户，飞镜挂明河。庭隘留光少，林疏见影多。非因清晤阕，何以发予歌。
德兴县公署
作者：王慎中
朝代：明
体裁：古风

开门日无事，苍然岚气入。瀑泉流向城，山鸟鸣在邑。公室剪茅茨，土阶无等级。闲旷惭使职，淳质见民习。几案簿书空，舆台端拱立。驰驱何以慰，时雨润原隰。
德兴县晚发黄柏渡迟陆宪使
作者：王慎中
朝代：明
体裁：五言律诗

旌骑参差发，思君不得俱。应同残月影，只隔碧山呼。杂树临溪口，停车向路隅。舟人催早涉，不识我心须。
德兴道中柬陆毅斋宪使陆君昔同在礼部
作者：王慎中
朝代：明
体裁：七言律诗

客意悠悠忽自悲，客台忆共奉恩晖。春城柳色趋朝入，天路香烟扈祀归。官冗方知思昔遇，途危犹未觉今非。旧游零落俱何处，职事逢君得暂依。
德安公署雨中书
作者：王慎中
朝代：明
体裁：五言律诗

荒斋掩夕景，倦迹苦淹留。细雨同寒意，空山向暮愁。逢迎还自懒，鞭挞底增忧。抱此微躯病，何能为世谋。
德安道中书事
作者：王慎中
朝代：明
体裁：五言律诗

百室山中邑，观风见俗淳。土膏时雨发，田事暮春新。鸟雀鸣争食，鸡豚性近人。前驱行且缓，方此问农民。
德安雨晴书怀
作者：王慎中
朝代：明
体裁：五言律诗

日出照空林，阶前流水音。讼庭鸣鸟悦，书几落花深。遥忆故园草，萋萋何处寻。堪悲贪寸禄，虚掷此光阴。
念奴娇·夏日过翠轩避暑作
作者：王慎中
朝代：明
体裁：词

满城烟火，向何方、逃遁歊烦毒热。却在人家，藏此地、森翠都无六月。耸桤留风，抽篁结霭，恍惚行林樾。一番新雨，洗成蓝影寒洁。坐令羽扇閒抛掷，纤絺莫御，衣冷思求褐。赤脚层冰何用踏，短壑青松休说。百事无营，千般不管，只有书难撇。从今借榻，日携数卷来阅。
念奴娇·江州访王行人精舍
作者：王慎中
朝代：明
体裁：词

欲问幽人，何处寻紫陌，红尘城市。梧竹阴间见数亩，芳园一泓流水。室贮赪霞，窗含绣岭，遥忆彼中是。入门长揖，只诧客何来此。拂袖便据胡床，满目酬接，有东西图史。喷玉鸣泉声㶁㶁，曾几临之洗耳。栽菊待餐，艺兰充佩，事事遗芳滓。暂然辞去，即看咫尺千里。
怀曾给事李郎中二子同时得罪被逮
作者：王慎中
朝代：明
体裁：五言律诗

感事已难堪，怀贤更可叹。忧来自不寐，热至亦忘寒。欲弃班生笔，深惭梅福冠。同心忠信者，一旦涉波澜。
恭睹留都大内作二首·其一
作者：王慎中
朝代：明
体裁：七言律诗

壮丽谁言汉未央，钩陈华盖翼明堂。千门旭日光分映，双阙中天势欲翔。前殿曾闻临遣帅，离宫屡是从诸王。微臣已恨生时晚，拜手徒思颂太康。
恭睹留都大内作二首·其二
作者：王慎中
朝代：明
体裁：七言律诗

欲知开造与天侔，圣迹难寻帝业留。苑外河山纷锦错，城中楼阙若云浮。深宫红树春长闭，高掌金盘露不流。常现瑶空云五彩，曾随仙仗奉宸旒。
悔志
作者：王慎中
朝代：明
体裁：古风

早受天刑拘，遂耽人爵贵。强学思干名，乐仕忘窃位。结交托时豪，然诺重盟誓。祇好朋友欢，拙为妻子计。约游见星趍，赴急若飙至。掉舌常屈人，扼腕独愤世。出言讥王公，慕达不事事。傲睨多脱略，嘲慢无严志。辄希孔门狂，自比周士肆。择术谬毫发，千里遂不啻。反躬尽愆尤，考古何乖异。多忤岂通方，易盈知小器。不闻长者言，下流良足畏。
悼陵陪祀
作者：王慎中
朝代：明
体裁：七言律诗

绝壁丹流万叶红，秋峰长锁翠华宫。愁云玉坐松楸里，落日金铺霜露中。凤葆虚留栖汉月，鸡鸣无复赋齐风。圣情追远遥悽恻，冠舄趋陪百职同。
慈云院
作者：王慎中
朝代：明
体裁：七言律诗

新裁巧制成双屐，试选名山故一登。遥听钟鸣翠微半，直看花到最高层。眠鹿决起惊人语，飞鸽来窥證佛乘。不觉尘心销释尽，空林晏寂只如僧。
戏赠黄得山入山穫稻二首·其一
作者：王慎中
朝代：明
体裁：七言绝句

持䥥往刈稼如云，直与农夫割亩分。倘遇庞眉荷蓧者，应讥四体不曾勤。
戏赠黄得山入山穫稻二首·其二
作者：王慎中
朝代：明
体裁：七言绝句

山田多熟是新菑，霜后正逢收穫期。稼穑不为禾莫取，知君未诵伐檀诗。
户部寓直作
作者：王慎中
朝代：明
体裁：五言排律

凉月静高松，华扉掩几重。沈冥遗吏道，恬旷绝人踪。宴坐时闻桂，行吟暗度蛩。漏声风易断，山翠露偏浓。襆被同今宿，含香异昔逢。羁违云卧性，病损世交容。择木难如鸟，潜泥不是龙。千门分曙里，犹记听朝钟。
户部摄篆作
作者：王慎中
朝代：明
体裁：五言排律

握兰叨入省，愧此大夫绅。周时官主地，汉室署名民。已是为郎久，翻疑从事新。掌邦三壤赋，奏计四方人。无术疏泉布，何能学算缗。迂疏下吏怪，懒慢上官嗔。治牍难称敏，趋期常苦频。非关王事急，祇是早閒身。
承西亭惠梅爱其香色赋诗
作者：王慎中
朝代：明
体裁：七言律诗

一枝疏淡在银瓶，虚实萧条冷气生。近嗅几回凭小几，贪看数起绕空楹。支离形影元相得，寂寞心魂转自清。却想前人东阁里，孤花同赏不同情。
投赠沈青门二首·其一
作者：王慎中
朝代：明
体裁：七言律诗

今上好文如汉帝，多才似尔正同时。赋藏箧里无人达，身老江干只自知。落魄操挝轻贵势，流传乐府悦名姬。娄卿唇舌何须掉，且向东臬守故篱。
投赠沈青门二首·其二
作者：王慎中
朝代：明
体裁：七言律诗

荏苒流光鬓已翁，诗名少日满江东。过秦著论才何忝，入蜀论文命不同。剑术徒看尘里暗，筑歌犹自酒边雄。黄金台圮时轻士，慎莫潜身燕市中。
折杨柳
作者：王慎中
朝代：明
体裁：乐府曲辞

脉脉含情出洞房，盈盈结腕约明珰。柔条冉冉难攀折，弱指纤纤那忍忘。
招隐歌
作者：王慎中
朝代：明
体裁：古风

有一美人兮山之幽，构云阿兮建霞斿。结兰篁兮桂橑，集荃纫兮撷荷裘。壑岝峉兮嵣嶱，路逶逦兮阻修。回素湍兮百折，激清籁兮灵湫。纷异卉兮冬荣，枯木郁兮枝相樛流。云屯兮飞盖，漱浏泉兮琳璆。飘风赴兮层曲，薜荔曳兮堂之坳。鸟在户兮嘤嘤，鹿鸣除兮呦呦。嗥虎豹兮昼夜，群鹿豕兮遨游。捐余佩兮河干，緤余马兮椒丘。怀少室兮真隐，慕谷口兮灵修。嗤簪笏兮徽缠，托泉石兮好仇。永从之兮不返，与达士兮为俦。
挽侍御粘涤楼公
作者：王慎中
朝代：明
体裁：五言律诗

介节如弦直，贞心比柏葱。触邪冠挂早，谏猎草焚空。几箧无长物，田庐有素风。至今汉庭上，犹说避花骢。
挽周迹山周以谏杖死四首·其一
作者：王慎中
朝代：明
体裁：五言律诗

万事真长已，孤生敢自私。批鳞当逆处，收肉在寒时。复衣仍赭服，正寝托丹墀。片玉今埋矣，无因谏用尸。
挽周迹山周以谏杖死四首·其三
作者：王慎中
朝代：明
体裁：五言律诗

玉碎姿犹洁，兰摧性亦芳。归根辞雨露，埋质罢圭璋。车饰看如柳，山形见若堂。只愁馀愤沥，燕地暑飞霜。
挽周迹山周以谏杖死四首·其二
作者：王慎中
朝代：明
体裁：五言律诗

牵裾难动听，攀槛竟徂生。信是百年速，须知一死荣。雨挥行路涕，风惨挽夫声。莫作逝川叹，能留不泯名。
挽周迹山周以谏杖死四首·其四
作者：王慎中
朝代：明
体裁：五言律诗

降魄兹乡返，精魂何所依。刍灵疑榜吏，幽域讶圜扉。白日终无照，青春更不归。天心垂涕泣，寒雨载途飞。
挽徐宜人
作者：王慎中
朝代：明
体裁：五言律诗

桃叶宜之子，瓠犀咏硕人。已无蕡实在，空有褧衣新。宝鉴谁临匣，罗巾自掩尘。夫贤兼子肖，入地也含嚬。
挽故石埭尹尤先生
作者：王慎中
朝代：明
体裁：五言律诗

彭泽居官放，黔娄谢仕贫。松筠方傲晚，草露忽轻晨。乔舄长飞去，潘花永不春。祇馀琴调在，空闭匣中尘。
挽杨翁
作者：王慎中
朝代：明
体裁：五言律诗

已传不死诀，竟返无何乡。邦人来赴哭，隐者去云亡。乍见堂帷设，应无邻杵相。炼精成鹤化，千岁一归翔。
挽王佥事二首·其一
作者：王慎中
朝代：明
体裁：五言律诗

防江千里险，露冕百城开。惠泽洪流远，狂澜劲节回。世情方忌直，天道亦妨才。湖雨纷纷送，荆人挽些哀。
挽王佥事二首·其二
作者：王慎中
朝代：明
体裁：五言律诗

近日看流辈，似君操行稀。守官遭吏议，久宦有儿饥。处室无长物，附身惟故衣。生平违握手，没后涕偏挥。
挽王尚书夫人归葬
作者：王慎中
朝代：明
体裁：五言律诗

軿车出国门，归葬广陵原。逝水年光尽，重泉白日昏。镜留将拟貌，琴在与招魂。不解尚书恨，将朝无赠言。
挽王隐者溺水死
作者：王慎中
朝代：明
体裁：七言绝句

鼓枻乘流一丈人，入流不出返于真。厌尽世间尘垢浊，清川为濯去时身。
挽苏秀才
作者：王慎中
朝代：明
体裁：七言律诗

少年词学盛朋游，赋命乖违与事仇。抱志竟同川水逝，生才偏使玉楼收。托孤内友犹玄发，哭子慈亲正白头。每把奇文思似玉，泉台冥漠见何由。
挽蔡司成夫人丁氏二首·其一
作者：王慎中
朝代：明
体裁：五言律诗

桃叶宜家日，摽梅育子时。问来贮杂佩，佐学喻机丝。扇掩月临匣，衣藏风举帷。蘋蘩今罢采，空复涧滨滋。
挽蔡司成夫人丁氏二首·其二
作者：王慎中
朝代：明
体裁：五言律诗

偕老愿嗟违，兹辰遂并归。剑从泉底合，灯向地中辉。山雨沾容翣，江霞变阙衣。如云车马从，其奈昔时非。
挽许三浦
作者：王慎中
朝代：明
体裁：五言律诗

辛苦三冬足，奄惊万事非。途穷山子蹶，斗暗莫耶飞。返魄兹乡降，游魂何处归。心悲广陵散，无复鼓瑶徽。
挽贞惠王母许氏
作者：王慎中
朝代：明
体裁：五言律诗

罔极嗟令妇，斯人独可钦。茹荼明苦节，对月比贞心。养有潜移水，生无强委禽。堪悲川逝底，别剑复相寻。
挽陈子贞秀才二首·其一
作者：王慎中
朝代：明
体裁：五言律诗

子渊称短命，汝复弗如回。庭对曾闻礼，公车未召才。芳兰翻自爇，玉树易先摧。堪悲垂白父，老有邓攸哀。
挽陈子贞秀才二首·其二
作者：王慎中
朝代：明
体裁：五言律诗

皇天闻与善，之子命何艰。种苗徒见秀，覆篑不成山。赋鵩栖门外，书萤恋案间。遥知为蝶乐，梦去竟忘还。
挽黄一崖
作者：王慎中
朝代：明
体裁：七言律诗

嗟来桑扈返于真，笑寄人间八十春。相鹤经间窗映月，刻鸠杖倚壁生尘。独遗一世同蝉蜕，深入重泉治鸟伸。从此江边鸥不下，祗缘失却忘机人。
挽黄母
作者：王慎中
朝代：明
体裁：五言律诗

三十未亡人，能甘集蓼辛。归逢地下面，不愧嫁时身。阁闭窥帷月，梁馀点镜尘。杯棬诸子废，口泽自如新。
摘蔬
作者：王慎中
朝代：明
体裁：七言绝句

多病臞然野泽姿，已甘蔬食与生宜。萋萋葵树欲教拔，俸薄家无鲁相资。
放歌行送将乐张丞
作者：王慎中
朝代：明
体裁：古风

汉室材雄数武皇，躬履丰盈海宇康。万户千门不足御，超然思举云中裳。桂宫兰殿营未巳，更起通天造柏梁。双擢金茎逼霄汉，高高脩掌承天浆。蓬莱三山恍可到，燕齐迂怪争言方。神人东岱见巨迹，王母西池亲捧觞。但得仙灵长不死，真弃万乘如敝屣。好方少君前覆车，五利将军后执轨。铜池三秀表奇祥，瑞麟天马来告祉。武安门下多腹心，畯良尽集平津邸。南阳孔仅故贾人，卜式田间牧竖子。自售召见惊嗟晚，高议朝堂发唇齿。莫言往代不可攀，莫叹微躯难上天。虎豹守关排闼入，探珠须泳睡龙渊。堂堂张丞六尺身，胡为落落在风尘。意气扬鞭跨马去，如君岂是沉埋人。
文上人房饯徐山人
作者：王慎中
朝代：明
体裁：七言律诗

久耽幽独类名缁，送客还同惠远期。系勒好嘶香草地，垂杨偏拂法筵枝。杯行寂性生飞动，袂惹空肠怨别离。从此看君分手去，更无人复到茅茨。
斋居柬刘比部叔正
作者：王慎中
朝代：明
体裁：五言律诗

落月曙窗虚，幽人好静居。官无公务扰，意与世情疏。出户霜涂屋，垂帏草上除。同声虽可悦，异舍欲何如。
新理西斋窦晴山顾雍里二僚见过二首·其一
作者：王慎中
朝代：明
体裁：古风

新理西斋居，欲便微疾养。未能形支离，且免事鞅掌。荣阶虽接联，下秩自閒冗。兴至多往来，情忘无少长。愧乏盈尊招，惠蒙芳驾枉。展席隐蓬中，开襟当月上。清言屡献酬，永此良夜赏。
新理西斋窦晴山顾雍里二僚见过二首·其二
作者：王慎中
朝代：明
体裁：古风

引领见明月，遥从东方吐。团团清汉悬，隐隐高城度。素节已轻飙，新凉稍多露。苍然林外山，含景美遐顾。情忘澹空明，形骸息喧鹜。从容携手欢，开奖同心晤。耽玩不知晏，尔我自成趣。
明妃曲二首·其一
作者：王慎中
朝代：明
体裁：乐府曲辞

君王无计慰销兵，借妄和戎讲舅甥。幸以香肌当破敌，免传玉貌只倾城。
明妃曲二首·其二
作者：王慎中
朝代：明
体裁：乐府曲辞

掩抑琵琶马上羞，未搊玉指泪先流。关月犹同边地色，朔风争似汉宫秋。
春怨
作者：王慎中
朝代：明
体裁：乐府曲辞

流尘寂寂网窗纱，懒画娥眉贴鬓鸦。春色不知人去远，也分红蕊到庭花。
春日东郊二首·其一
作者：王慎中
朝代：明
体裁：七言律诗

仲春郊畤望春来，待凤城东旭日开。锦里恩辉多邸第，青阳气色满楼台。迁莺出谷风徐应，变柳分林雾暗催。熙泽幸逢群物泰，全生窃荷大钧裁。
春日东郊二首·其二
作者：王慎中
朝代：明
体裁：七言律诗

花外云烟接禁长，东郊风日丽新芳。飞峰冒霭全低树，绕涧分流半入塘。角戏游尘遥辨陌，探丸侠骑竞趋场。迨时行乐须华盛，碧草萋萋不可忘。
春日同李司业愚谷刘刑部范东宴陈太仆石亭马通政西玄于顾中丞东桥之瞻辰堂兼送蒋南冷太仆渡江
作者：王慎中
朝代：明
体裁：古风

三月江城桃李华，阴阴杨柳绿藏鸦。怀春正少淹留处，卜夜无过大隐家。大隐城中不上关，忘形取醉禁言还。簪合应占星是德，颜颓好似玉为山。一堂宾主尽风流，奉寿千金白璧酬。兰室香兼清论发，花枝色上劝杯浮。繁弦急柱催深酌，雅调离声相间作。他日席上无车公，纵有琴尊知不乐。
春日和夏桂洲尚书韵
作者：王慎中
朝代：明
体裁：七言律诗

仙蓂二叶耀春明，御柳含烟拂锦城。北海鲛冰冲气动，西山霞树入看平。旂迎周甸辉龙藻，乐下尧庭杂凤声。献岁栽花光圣寿，晞旸歌舞应时清。
春日怀归
作者：王慎中
朝代：明
体裁：七言律诗

东风送煖雨晴春，柳色莺声满四邻。道胜自然千虑舍，身闲何恋一官贫。朝来废栉看山色，日里扃扉避世人。岂有微才逢圣代，空令失计远严亲。
春日永宁寺山亭顾中丞招游
作者：王慎中
朝代：明
体裁：五言律诗

烟晓雨初晞，亭皋春日辉。相从穷宴赏，一倍惜芳菲。柔草才胜藉，新条恰挂衣。谢公方爱客，日暮不言归。
春日登城同舍弟道原
作者：王慎中
朝代：明
体裁：七言律诗

春城曙色晓葱葱，步屣危墙已好风。万井遥分初日下，群山微见远烟中。歌钟乍动高门闭，车马相从大路通。不悦纷华惟小谢，爱余凉踽本来同。
春日行观禁中高皇帝旧苑二首·其一
作者：王慎中
朝代：明
体裁：七言律诗

千门台殿碧波流，咽尽寒声出御沟。天上桥山仙驭远，人间圆峤禁城幽。花狂不记当筵舞，鱼巨曾经听乐游。垂柳依微春不展，为思恩幸半含愁。
春日行观禁中高皇帝旧苑二首·其二
作者：王慎中
朝代：明
体裁：七言律诗

芳菲御辇屡经过，寂寞于今岁月多。草色犹如思望幸，莺声尚解啭当歌。更衣帐冷空瑶殿，窥镜台荒咽玉河。太液宫前旧池水，年年春雨长新波。
春日观南城同礼曹诸子三首·其一
作者：王慎中
朝代：明
体裁：七言律诗

城南林囿窈逶迤，云里楼台互蔽亏。半缀朱栏千品实，全交绣户万年枝。河流倒接星潢注，峰起如将日观移。在昔跃龙馀圣迹，于今试马耀乾词。
春日观南城同礼曹诸子三首·其三
作者：王慎中
朝代：明
体裁：七言律诗

朱曦禁苑尽芳菲，传道神游转翠旂。制拱雕金丹凤绚，疏桥累玉素虹飞。风泉数处歌弦合，花萼千名锦绣围。正睹乾行行幸处，修恩无地不光辉。
春日观南城同礼曹诸子三首·其二
作者：王慎中
朝代：明
体裁：七言律诗

离宫往往像神仙，谁拟甘泉起汉年。复道横看连象纬，曲房深转贮云烟。秾花齐发妆灵囿，杂树分荣荫御川。但觉观游皆出世，不知剑舄已升天。
春晴出游永宁寺同顾东桥陈石亭罗印冈三公作
作者：王慎中
朝代：明
体裁：古风

金陵自昔多才雄，声名今日数三公。前贤千载见标格，雅道一旦振颓风。往往结游方驾出，尽言都邑为之空。才宜大用身未衰，谢荣蔑世如脱遗。欢趣不令儿辈觉，幽盟每共高僧期。二毛从他玄鬓改，两屐长使青山随。翻嗤往古无达者，苦欲留名身后知。何况金钱与簪组，缠牵粪秽夫何为。将棋赌墅不清旷，携妓登山非放浪。祗好玄言与新诗，形骸各殊同所尚。春半江城犹滞阴，出门不乐愁人心。青天敛霞云散雨，特与大士抒烦襟。亭皋开霁迎飞盖，林麓献春非一态。长江静浪助澄心，列岫争趍不敢背。草木向人如有情，辉光眼见当筵倍。举手挥云便退飞，送目不着微阴碍。长歌招鹤鹤下来，把酒酬花花为开。松涛鸣籁当鼓瑟，娇莺度曲劝行杯。壮怀俯仰悲今昔，此地曾经玉作台。风流同调不同日，尝闻谢尚邀彦伯。当时人人畏少年，却延狂生为上客。竹林芜没三径荒，留与后人寻今迹。
春阴长句次李司封古冲韵
作者：王慎中
朝代：明
体裁：古风

冬令春行节序殊，冲泥立马叹穷途。劳思江国伤蕙杜，旅食京华改柞榆。碧动沙光归雪筱，青残雨色入平芜。闺人弱线脩春服，禁草徐风摇夕铺。暖阁迁莺稀逢友，定巢新燕故将雏。西风爽气来天地，北阙浮云定有无。世事自怜随省骑，吏情真拟问渔徒。燕城物候催游子，伏枕闭门肺病苏。
春雨柬徐山人客居
作者：王慎中
朝代：明
体裁：五言律诗

春风忽已满，客子亦何心。雨长新刍价，泥荒车马音。閒阶侵草遍，湿突起烟沉。更有关情树，窗前滴夜深。
春雪同省长诸公宴集
作者：王慎中
朝代：明
体裁：七言律诗

绛烛燃霄深院阑，广庭积雪不生寒。春声笛里梅花落，夜色杯中竹叶乾。坐上拂衣先起舞，灯前改席更留欢。人生分合兼衰健，今夕须知一醉难。
春雪左顺门侯牍柬龚内翰二首·其一
作者：王慎中
朝代：明
体裁：五言律诗

北地春仍雪，西山晓出云。烟霏交彩仗，风引袅炉薰。蛟掌飞琼箾，凤池碎玉纹。菟园搦彤管，词翰正思君。
春雪左顺门侯牍柬龚内翰二首·其二
作者：王慎中
朝代：明
体裁：五言律诗

鸣舄趋丹禁，飘飘雪洒衣。楼云低殿黑，城旭弄墀辉。玉树光初乱，瑶花湿不稀。侍臣迓清切，沾佩启黄扉。
春雪怀故园诸妹同舍弟作
作者：王慎中
朝代：明
体裁：七言绝句

东风吹雪暮云斜，贫病经春苦忆家。不咏撒盐将柳絮，犹看如玉映荆花。
晓发南康
作者：王慎中
朝代：明
体裁：古风

简书委陋躬，徂鞅戒侵旦。徒御带寒色，初鸡响空馆。城鱼钥声开，郊隼旟彩散。明月稍低山，疏星犹在汉。蝝息方自藏，栖禽亦未啭。因兹风物情，弥切劳生叹。
晓发建昌
作者：王慎中
朝代：明
体裁：五言律诗

侵晓戒征衣，严城未启扉。鸣驺遥即路，徒御静相依。历历星初散，涂涂雾稍稀。身随车辙转，心事怅多违。
晚行赵家围
作者：王慎中
朝代：明
体裁：五言律诗

川广片帆悬，轻霞欲暮天。蓼花明远岸，芦叶隐低田。风起青蘋上，云归白鸟前。元多山水意，对此自悠然。
普光寺睡起
作者：王慎中
朝代：明
体裁：古风

群动各有营，蹙蹙不得息。嗟哉尺蠖徒，烦蹇牵物役。岂谓尘中姿，还寄云外迹。古刹绝浮氛，法堂鲜来客。首夏澹新凉，偃卧不知夕。觉来盼高峰，近远各异色。草摇席下芳，筠散尊中碧。鸟语无俗音，泉漱皆洌泎。俛仰惬幽赏，去矣从所适。
暮雨投圆通寺宿
作者：王慎中
朝代：明
体裁：七言律诗

野色苍苍远寺微，因闻钟梵起归依。僧閒正伴溪云返，客倦偏逢夕鸟飞。一院燃灯通暗路，满空香雨沐尘衣。斋心愿学无生理，汉绶婴身叹迹非。
曾汝诚目有羞明之患走笔问之
作者：王慎中
朝代：明
体裁：七言绝句

知君习静闭玄关，两目应无五色干。好是懒为青白样，纷纷浊世不须看。
月夜同姚在明济上观水
作者：王慎中
朝代：明
体裁：七言律诗

盈科流水滥汤汤，映月涵空更可望。泌沸千淙珠比色，澄泓一曲鉴为光。遥遥银汉微分景，宛宛金堤与障狂。取适有同蒙吏傲，兼携惠子在濠梁。
朔日昌平城登览
作者：王慎中
朝代：明

宿雨山城净晓晖，高楼凭眺思依依。仙人枕上云初散，白马关西雁自飞。古木寒鸦啼朔雾，荒隈晓日上征衣。天山直北谁传箭，目断秦兵未解围。
朔日昌平城登览二首·其一
作者：王慎中
朝代：明
体裁：七言律诗

上谷孤城对水濆，满城冬旭袅烟氛。天开秦塞饶黄草，路入皇畿长白云。万里烽烟代野至，五陵佳色寿山分。四夷自古明王守，勒边谁数李将军。
朔日昌平城登览二首·其二
作者：王慎中
朝代：明
体裁：七言律诗

宿雨山城净晓晖，高楼临眺思依依。仙人掌上云初散，白马关西雁自飞。古木寒鸦啼朔雾，荒隈迟日上征衣。天山直北谁传箭，目断秦兵未解围。
望居庸
作者：王慎中
朝代：明
体裁：七言律诗

天山九塞有居庸，设险功誇六郡雄。山连白马悬边月，寨压黄花多朔风。未报捷书飞大内，尚闻猎火照云中。北平飞将今谁是，东南刍挽已无供。
望湖亭
作者：王慎中
朝代：明
体裁：七言律诗

望湖亭倚碧山隈，不尽长天万里来。水阔槎从云际泛，波涵仙是镜中开。霏霏曙霭芙蕖落，宛宛晴沙鹥䳱回。垂钓解缨本吾事，临风把酒兴悠哉。
望陵
作者：王慎中
朝代：明
体裁：七言律诗

本朝陵墓枕天山，巀嵲护灵虎豹闲。入夜梧楸时淅沥，飞泉涧壑晚潺湲。龙藏万里蟠王气，象卫千秋控帝关。瞻望不胜埃滴意，严趋神路佩珊珊。
李伯材出示所藏沈石田画鸡戏题奉赠
作者：王慎中
朝代：明
体裁：古风

怪底丹青含象变，幻出翰音栖匹练。距设微黄如介金，毛施五采云锦烂。令人白日误苍蝇，不见明星将舞剑。此物虽微德非一，纷纷家畜安能匹。闲心不狎鹅鹜喧，洁性宁谋虫蚁食。主人怀德何所似，风雨潇潇鸣不已。待唱曾充上国宾，含香独擅中朝美。迩来抱朴学雌伏，虚骄气尽形如木。豪华已厌侠场斗，凶吉羞凭蛮风卜。茅堂壁立独悬之，形神相得长昏夙。
李司业见遗庐山诸作述怀奉柬
作者：王慎中
朝代：明
体裁：古风

尝慕当年李谪仙，谪仙新诗解倒悬。独在人群无所好，尘埃回首伤怀抱。忧来祇恐白发先，有时梦入南康道。羡君盘游穷妙真，览君词句何清新。莫言今古不相接，今见前贤让后人。
李少泉见投折梅之咏用韵奉答
作者：王慎中
朝代：明
体裁：七言律诗

纷纷百卉尽为臣，让却花王占断春。对雪閒吟巴里客，折枝相赠大梁人。微香偏触观书夕，疏影宜看置酒晨。异室同心投秀句，独怜如玉不能亲。
杨白花
作者：王慎中
朝代：明
体裁：乐府曲辞

映日因风斜处处，穿帘栖箔乱纷纷。忽触美人迟暮感，星星点上石榴裙。
杨莲渠先生移居
作者：王慎中
朝代：明
体裁：五言律诗

长贫易徙家，蓬转类生涯。邻壁灯堪借，市帘酒好赊。捲帘携旧月，带石走孤花。奥室知难入，非关隔绛纱。
松江莫生廷韩远来见访比归赋赠
作者：王慎中
朝代：明

文采翩翩正少年，机云以后仍生贤。已见驰声嵩洛下，却来吟眺楚江边。扁舟泊近西淮柳，客舍时沽南市酒。路果纷投骏马前，山衣寄换新莺后。风流绝世美何如？一片瑶枝出树初。画舫夜吟令客驻，练裙昼卧有人书。敝刺蒙茸怀袖里，入门相访眉间喜。非才远谢汉中郎，率尔为君行倒屣。
松江莫生廷韩远来见访比归赋赠
作者：王慎中
朝代：明
体裁：古风

文采翩翩正少年，机云以后又生贤。已见驰声嵩洛下，却来吟眺楚江边。扁舟泊近西淮柳，客舍时沽南市酒。路果纷投骏马前，山衣寄换新莺后。风流绝世美何如，一片瑶枝出树初。画舫夜吟令客驻，练裙昼卧有人书。敝刺蒙茸怀袖里，入门相访眉间喜。非才远谢汉中郎，率尔为君行倒屣。
柬柯东墅长子娶妇
作者：王慎中
朝代：明
体裁：七言绝句

生男有室更何求，人序相催易白头。尚子男婚如已毕，相携可入名山游。
柬程郡侯卧病二首·其一
作者：王慎中
朝代：明
体裁：五言律诗

求瘼何其急，起居翻失常。言多询利病，心苦犯温凉。署牍将方检，寻医与吏妨。元元资卧理，此地即淮阳。
柬程郡侯卧病二首·其二
作者：王慎中
朝代：明
体裁：五言律诗

交战知曾胜，胡为薾疾婴。违心牵赤绂，劳已救苍生。舍晚榕阴暗，楼昏蜃气明。抱痾因闭閤，一使讼风清。
柳湖亭宴游
作者：王慎中
朝代：明

亭子水中洲，兰桨美载浮。鸥翻当吹笛，鱼跳近垂钩。折藕怜丝细，探莼爱乳流。更言明月好，中夜尚淹留。
柳湖亭宴游二首·其一
作者：王慎中
朝代：明
体裁：五言律诗

亭子水中洲，兰桨美载浮。鸥翻当吹篴，鱼跳近垂钩。折藕怜丝细，探莼爱乳流。更言明月好，中夜尚淹留。
柳湖亭宴游二首·其二
作者：王慎中
朝代：明
体裁：五言律诗

积水漾虚台，芳筵镜里开。鱼惊壶矢跃，云逐瑟弦回。迟月烧红烛，临波洗绿杯。不辞湛乐久，未卜再能来。
桐川境上与蔡道卿别
作者：王慎中
朝代：明
体裁：五言律诗

揽袂默相看，愁云惨别颜。欢游同逝水，辙迹向空山。分手徒留佩，伤心未赐环。风波慎自保，当路少扳援。
桐川客舍
作者：王慎中
朝代：明
体裁：五言律诗

风雨惨灯光，无言坐北堂。主人及中夜，问我自何方。名姓惭难告，衷怀暗独藏。殷勤鸡黍惠，欲去不能忘。
梅岩洞候陆使君不至诗以寓嘲
作者：王慎中
朝代：明
体裁：七言绝句

一入深虚不自知，泉流云出世中迷。行寻灶畔逢石髓，欲待稽康已作泥。
检荒行田野中
作者：王慎中
朝代：明
体裁：五言律诗

秋巡躬适野，不给愧民康。尝馌知非旨，观场愁大荒。行间除茂草，息处就阴棠。老稚无惊避，吾来省尔方。
水调歌头·春日观田家感述
作者：王慎中
朝代：明
体裁：词

苍烟横广野，白水满平川。处处郊原，雨足刚及暮春天。生长元知土性，种植无违农候，老少尽依田。塍笠童犹稚，携筐女正妍。感吾生，底羁束，甚缠牵。总为区区，口腹一饱受人怜。数亩隰田宜稻，三径荒园有竹，何必大官钱。幡然平子兴，去学有莘年。
水龙吟
作者：王慎中
朝代：明
体裁：词

一年佳节逢端午，吾土随风成俗。貅场剪柳，龙舟竞渡，游观相属。巷断居人，嗔阗总在，城隅江曲。顾閒身处世，随宜消遣，何当迹单形独。准办扳邀骋逐。戒家人、买车脂毂。维摩惯疾，抱痾依旧，兰汤懒浴。翠艾摇新，丹榴吐艳，空照杯绿。却枉嗔、线缕金丝宛转，把人缠束。
江上送毛太守入觐因寄旧游三山诸友
作者：王慎中
朝代：明

念别须臾已岁余，忽逢江上意何如。心悲不语伤时事，眼看双分畏简书。远水片帆天际没，晴窗古木岸边疏。故人相见倘相问，芳草闲门是谪居。
江上送毛太守入觐因寄旧游三山诸友
作者：王慎中
朝代：明
体裁：七言律诗

念别须臾已岁馀，忽逢江上意何如。心悲不语伤时事，眼看双分畏简书。远水片帆天际没，晴窗古木岸边疏。故人相见倘相问，芳草閒门是谪居。
江千春评事使南昌予适以事行部丰城走笔寄赠江雅善鼓琴因以琴为赋
作者：王慎中
朝代：明
体裁：七言律诗

古琴宛转作龙形，丝白桐坚各有名。桐出峄山孤干植，丝从天汉七襄成。何言异质元同调，不是知音岂发声。水绿山空清夜里，如闻别鹤两方情。
江南弄
作者：王慎中
朝代：明
体裁：乐府曲辞

轻摇弱水沙棠楫，横挂游丝碧玉簪。艳冶相邀春似海，人间花景似江南。
江州陈兵宪公招饮演武台军中奏乐作横吹曲举坐闻之莫不心壮予本懦夫激而为诗
作者：王慎中
朝代：明
体裁：古风

诸水流天险，兹邦据上游。清时偃兵甲，下秩叨燕游。台榭敞高原，遥临芳物繁。残花飞广陌，垂柳静辕门。辕门春色四山通，置酒凭春赏未穷。众乐杂陈极窈窕，忽惊横吹满军中。浮云遽离高空去，草木飘飖江起风。急语萧条闻出塞，大声振动作平戎。一堂壮士皆怒目，书生抚席亦填胸。曲半拂衣投箸起，雄心横发不能终。
沁园春·首夏省耕
作者：王慎中
朝代：明
体裁：词

绿野泉流，青林白土，布谷催耕。正赤帝司天，勾芒谢令，微风送暖，好雨新晴。田鼓鼍鸣，社尊牛饮，朝趋南亩每家倾。纵目里，鳞编原陌，绮散沟塍。本来懒拙无能。但觉心、和与物都平。况茇舍亲时，幽禽一啭，油幢张处，古木皆荣。攘馌分尝，解衣行劳，谁辩是方伯农氓。看仆隶，浑忘呼唱，亦解人情。
沈青门见访二首·其一
作者：王慎中
朝代：明
体裁：七言绝句

翩翩公子似虞卿，所至侯王虚左迎。朱履锦貂全卸却，独欹高帻问柴荆。
沈青门见访二首·其二
作者：王慎中
朝代：明
体裁：七言绝句

长揖未遑讲主宾，挽须顾笑有情亲。曾从卷里看诗句，已是掺祛识面人。
沛公歌
作者：王慎中
朝代：明
体裁：古风

沛公尺剑应金符，指顾便成大丈夫。诛项灭秦若风雨，定都列壤成规模。横行海内已威加，反过枌榆驻翠华。戎服七年归故里，瑶图六合化为家。连营缭绕杂帷宫，喧引传观井闬空。争看今日炎精帝，乃是当时隆准公。始识好施非落魄，谁言亡命有成功。小往大来矜得志，感今怀昔张高会。拆牲酾酒象川丘，考鼓撞钟震天地。泗亭旧长亲扫除，邑社健儿俯伏拜。白衣且尽故人欢，黄屋亦知天子贵。非徒宽法涤秦馀，更普殊恩洽里闾。锡爵分荣千级羡，优施赐复百年除。地转天旋回警跸，沛上父老皆如失。已戴鸿私振万春，难留龙驭更一日。壮心慷慨悲还喜，大风飞扬帝歌起。千人齐唱万人和，蜚声翻入彩云里。旭日祁祁照四方，本从旸谷发辉光。六龙整驾中天去，此地犹能恋太阳。
沧洲道中寄蔡道卿二首·其一
作者：王慎中
朝代：明
体裁：七言绝句

玄鸟差池逝不还，霜鸿回翅欲辞寒。惟有浊河流向北，凭将双泪到桑乾。
沧洲道中寄蔡道卿二首·其二
作者：王慎中
朝代：明
体裁：七言绝句

泠泠风举碧罗裳，一曲焦桐月在床。寂历寒波兼坠叶，不知何处是潇湘。
河上遇风
作者：王慎中
朝代：明
体裁：古风

齐郊烈烈大风起，走石扬尘一万里。始见蓬蓬生北海，忽簸三江振东岱。乍似军装赴敌场，旋疑天马奋龙骧。鸣籁飕飗四野闻，愁云晻翳一朝昏。能吹朔雪冻寒空，更逐飞沙卷断蓬。飞廉鼓怒阳侯出，万舶千艘静不发。馀皇玉轴彩蜺翻，横海雕旂翠蛟掣。中流激势水增波，岸上但呼无渡河。桂枻兰桨徒怅望，河深难济欲如何。
河西歌送崔副使屯田甘肃
作者：王慎中
朝代：明
体裁：古风

汉家四叶当用武，南威百粤北平虏。候月九天出旆旌，扬尘万里鸣鞞鼓。斥境先辟新秦中，略地还临旧幕下。王幕以南寇不来，边臣主议开河西。兼符使者乘轺出，两道将军插羽齐。筑堠列亭过谷蠡，建旄授节戍渠犁。浑耶纳款壮边卫，大宛衔恩输国质。天马效鸣上苑骖，眩人贡伎中军戏。乌孙乞为塞外藩，单于长失右方臂。河南五郡富且雄，控扼婼羌攘犬戎。生儿十岁能骑马，选士千屯皆引弓。远却匈奴深避帐，览威诸域毕承风。葡萄移种入兰殿，苜蓿连阴接桂宫。博望凿空要上赏，贰师善战启侯封。武帝居然弘茂略，秦皇不得誇奇功。原野萧条年代改，昔时亭障依然在。崙头田官没草莱，密须征旅愁关垒。天骄游猎蔽阴山，诱罕邀遮蟠瀚海。丈夫报主兼立名，慷慨辞君塞上行。属国应瞻都护节，居延再起受降城。归来拜手见天子，成功元是一书生。
河西阻雪怀江于顺员外二首·其一
作者：王慎中
朝代：明
体裁：七言绝句

四野垂阴昼黯然，朔风吹雪舞遥天。不见玉人空怅望，祇看琼蕊比婵娟。
河西阻雪怀江于顺员外二首·其二
作者：王慎中
朝代：明
体裁：七言绝句

楚客幽兰俪妙曲，风人麻服比明姿。可怜泽畔行歌处，不是山阴舣棹时。
治园偶作
作者：王慎中
朝代：明
体裁：七言绝句

隙地为园学种蔬，带经自灌更教锄。中心取适非谋食，老圃堪言我不如。
法凝法纯二行者从师閒寂结夏清源就半岭落发各与一偈归呈閒寂印之·其一
作者：王慎中
朝代：明
体裁：七言绝句

世间万法亦龟毛，终腊还须剃几遭。除是全身浑丧却，从他头上有垂毫。
法凝法纯二行者从师閒寂结夏清源就半岭落发各与一偈归呈閒寂印之·其二
作者：王慎中
朝代：明
体裁：七言绝句

辞家受具有何求，一发不容颅顶留。落了还生他日断，直须认取本来头。
法通久住半岭归天柱岩题二偈示之·其一
作者：王慎中
朝代：明
体裁：七言绝句

谁信活途在死门，佛祖是冤也是亲。究义问禅元涉妄，削金添得眼中尘。
法通久住半岭归天柱岩题二偈示之·其二
作者：王慎中
朝代：明
体裁：七言绝句

执事既迷著理非，欲从何处取真机。太虚辽廓无边际，一任云行与鸟飞。
泰陵
作者：王慎中
朝代：明
体裁：七言律诗

敬帝垂裳上造日，遐荒扶杖中兴时。宵衣午坐苍生系，国论边愁大老知。四海未消虞陟泪，千官尚想汉宫仪。鼎湖惆怅空龙驭，瀚海风生万壑悲。
洞仙歌·黄后溪招饮江楼陪黄东石
作者：王慎中
朝代：明
体裁：词

浸天凉影，见楼台翻倒。斜红日，低涵照。怪鱼行不度、龙睡乍惊，都错讶，人在水宫游眺。朱栏閒凭处，淡雾疏烟，千嶂飞青被笼罩。似高髻脩眉、翠黛轻施，遥相对、无情更恼。看如此溪山逅良俦，却放丝樽停、早花应笑。
洞庭春色·秋后苦热
作者：王慎中
朝代：明
体裁：词

漱石砺牙，枕流洗耳，幽意甚深。记郎曹朝谒，红尘扑火，相门迎候，赤日流金。熨尽崚嶒严冷面，向炎燠摧残思不禁。非本性，但扯将手板，掷下冠簪。一从钻名仕版，谩狐鼠得计甘心。笑权豪气焰，能焚玉石，栖巢高突，燕雀将燖。纵壑游鱼真得性，鹿辞获、呼苹赴茂林。潇洒也，任海焦砾烂，难胜静襟。
洞庭春色·端午日与客临泛
作者：王慎中
朝代：明
体裁：词

令节繁华，少年游冶，都付驰波。但对时佳兴，同人情话，因物成趣，与众偕和。筇竹纶巾随处好，况浯渡桥头水正多。须知道，吾生行乐耳，请勿言他。方舟迟日徐动，何用唤红袖青娥。有疏帘清簟，瑶徽玉尘，閒看鸥戏，偶听菱歌。耳目尘烦浑洗尽，敕到手、行杯休放过。傍人笑，问平生断饮，此日微酡。
洪芳洲养疾山中惠访草堂因而留馆
作者：王慎中
朝代：明
体裁：古风

袅袅桂树枝，凉风日将变。生色难久留，华光苦流转。夫君如不来，何以慰偃蹇。今夕良何夕，悠然适我愿。片云本在山，出岫亦游衍。吾园虽芜没，物气皆疏远。以兹城郭深，岂必山林善。开轩散烦促，凭楹息步践。新飙起草头，白月浮池面。萧间秋正初，徙倚夜方半。君自所好殊，疵吝何足眷。
洪芳洲相送至山魁客舍
作者：王慎中
朝代：明
体裁：七言绝句

殷勤壶酒杖头携，客舍墙边梅一枝。此后梅花应入梦，分明记得把君卮。
济上怀曾李二子
作者：王慎中
朝代：明
体裁：五言律诗

往岁荣持节，济水照断金。事乖成泛梗，景是触沾襟。梁狱书难达，湘流赋易沉。衔恩将得罪，均是表同心。
浪淘沙·瓶中一枝莲谢惜而赋之
作者：王慎中
朝代：明
体裁：词

一片稍辞枝。陡见离披。凉风入户绕床吹。恰被轻尘相侮得，飞涴红姿。三嗅独愁思。恨不开迟。开迟也会有凋时。急拾馀香三两片，与对金卮。
淮口
作者：王慎中
朝代：明
体裁：五言律诗

停舟淮口望，千里暮云收。白浪浮山出，黄河入海流。渊中蛟比室，岛上玉为楼。未即乘桴去，难称是好游。
清源别张近溪侍御赋赠
作者：王慎中
朝代：明
体裁：古风

君才磊磊称时英，山东七郡蚤知名。才雄本自宜高荐，况是明时矜豪彦。胡为一弃便沉沦，有似骅骝栖亩畔。忆昨乘骢游宛洛，骄嘶被顾待丹毂。途间遥认五花毛，台里合推千里足。仰揖群公尽整缨，平交七贵争酬玉。可怜光宠不相待，世事悠悠须臾改。今日面情昔不同，昔时欢结今何在。浮沉薄俗难重陈，肮脏壮怀勿用悔。鬓上渐生白雪霜，手中且有黄金罍。但听悲伤歌北邙，便轻偪侧蹈东海。
清源山独行诸峰示同游诸子二首·其一
作者：王慎中
朝代：明
体裁：五言律诗

洞壑杳氛氲，中间紫翠分。兴来秖自得，独往有谁群。激射风前瀑，孤高天际云。心赏悠然会，何由与客论。
清源山独行诸峰示同游诸子二首·其二
作者：王慎中
朝代：明
体裁：五言律诗

人世多浮变，高山自苍然。因兹脩杖屦，暂得解徽缠。白石无尘滓，青松有岁年。每逢偏逗历，佳处正难传。
清源山紫泽宫
作者：王慎中
朝代：明
体裁：五言律诗

畏景在城市，聊兹息茂阴。攀跻不觉远，依止自知深。石上消氛气，钟前起悟心。宿非如可谢，卜筑请从今。
渑池歌
作者：王慎中
朝代：明
体裁：古风

七雄割据相并吞，一为横散一从亲。从主鸡连交戴赵，衡言虎视独推秦。游士东驰剑属环，行人西使车方轨。约为好会两国欢，道里中分期渑水。折俎如山酒满池，谈笑尊前衅孽起。霸气犹寻夺璧仇，争心更抱鼓琴耻。相如按剑奋中酒，指叱雄秦如畜狗。秦固关中二百雄，赵亦山东六龙首。金城甲卒不足凭，颈血溅衣翻覆手。捧盘请击为西声，片语生风才脱口。秦王逊谢称寡人，击缶逡巡惟恐后。满坛将相惊相顾，失色丧精皆反走。归来数岁闭函关，强赵有人未可取。
游五老峰四首·其一
作者：王慎中
朝代：明
体裁：五言律诗

积有耽奇癖，登山好问源。不辞千嶂迥，独访一峰尊。飘袖连飞鸟，攀萝学挂猿。累累冈阜起，坐阅尽儿孙。
游五老峰四首·其三
作者：王慎中
朝代：明
体裁：五言律诗

兹山尤物众，一一惬游盘。芝可充饥茹，蒲堪结坐团。题诗生叶大，濯足有泉寒。由来吾所爱，欲道与人难。
游五老峰四首·其二
作者：王慎中
朝代：明
体裁：五言律诗

悠然独抱此，含意在乾坤。陟险消多病，寻真契寡言。桂丛冬亦茂，石室午方暾。倚杖神凝处，泉声树里喧。
游五老峰四首·其四
作者：王慎中
朝代：明
体裁：五言律诗

叹息烦嚣久，幸然未白头。灵药非难得，名仙或可求。金光丛里映，玉乳石中流。回首顾妻子，真堪敝屣俦。
游大明湖晚至北极庙登览
作者：王慎中
朝代：明
体裁：古风

春城足遐观，携手复嘉客。欲极高深趣，停桡理轻策。林木飞鸟还，苍茫烟景夕。反照射岩丹，遥空带水碧。山色晦弥明，人声喧更寂。灯火起闾阎，渔樵散原泽。当歌浩思盈，对酒沉忧释。不知驩娱滞，天表生皓魄。
游天界寺逢蒋南冷子云留赠
作者：王慎中
朝代：明
体裁：七言律诗

香林新雨四无尘，绿树初齐古寺春。病起独寻芳草路，林中偶接放歌人。未酬谈笑形相得，稍问姓名意已亲。落日还归城阙去，愧君云水一闲身。
游少林寺四首·其一
作者：王慎中
朝代：明
体裁：七言绝句

三十六峰面面开，分形殊态照香台。阙涌金银拔地起，风传钟磬出云来。
游少林寺四首·其三
作者：王慎中
朝代：明
体裁：七言绝句

名岳千峰锦绣围，中开宝地万珠辉。池涵德水青莲长，岭覆慈云綵鹫飞。
游少林寺四首·其二
作者：王慎中
朝代：明
体裁：七言绝句

满目金光见聚沙，香泉祇树自交遮。潭影长开千古月，林芳分散四天花。
游少林寺四首·其四
作者：王慎中
朝代：明
体裁：七言绝句

莲花梵宇逼诸天，绣拱雕栏日月悬。水作龙吟来学呗，山如虎伏会参禅。
游朝天宫
作者：王慎中
朝代：明
体裁：七言律诗

蓬莱元自道家山，帘户阴阴珠树闲。乞向朝中除仕版，却来方外着仙班。花间犬吠知人至，空里鹤飞为客还。一扣玄关回念想，因悲扰扰在尘寰。
游梅岩洞有仙人井灶田炉丹室之类
作者：王慎中
朝代：明
体裁：五言律诗

松老白云遮，仙人亦有家。鸡飞残砥鼎，玉化遍成沙。石上烟霞古，炉中日月赊。暂来还出去，蒙笑洞前花。
游清源山二首·其一
作者：王慎中
朝代：明
体裁：五言律诗

取路非高足，入山力复馀。所长元有适，于计未为疏。高见群生扰，间看四体虚。堪嗟二亩半，促促邑中居。
游清源山二首·其二
作者：王慎中
朝代：明
体裁：五言律诗

城中长日望，翘首起游思。如何咫尺地，动以岁年期。忽睹草花喜，终遭猿鸟疑。明归应复望，惆怅使颜衰。
游清源山同洪芳洲二首·其一
作者：王慎中
朝代：明
体裁：五言律诗

曰余怀素志，将子有知音。即兹山与水，何必弦鸣琴。扪茑亦同干，酌泉时共斟。无言徒脉脉，相偶意弥深。
游清源山同洪芳洲二首·其二
作者：王慎中
朝代：明
体裁：五言律诗

同病本相怜，游携接胜缘。短筇递间执，两屐对分穿。逢石呼俱坐，探经览共研。不知形已黜，目击两茫然。
游白鹿洞
作者：王慎中
朝代：明
体裁：古风

素婴丘壑情，况禀英贤想。寤寐悬宿心，游盘得兹赏。重阴始晦蒙，杲杲旋开朗。揽胜据巉岩，探奇历榛莽。境闲百虑空，意惬二仪广。野色净巾衣，秋容成物象。菊含露下英，泉作山中响。柔叶稍朝零，刚条非夏长。景光易流徙，今古同俛仰。踌躇怅回轸，何时还独往。
游白鹿洞归道中作
作者：王慎中
朝代：明
体裁：五言律诗

岩壑变阴晴，归途风物清。斜阳衔绝壁，微雨过高城。草动含秋意，虫鸣急暮声。明朝劳簿领，应自想兹行。
游紫云庵至上中化成寺山中独行迟同游薛陈二子
作者：王慎中
朝代：明
体裁：五言律诗

闲行随去迹，独往昧前期。流水时相引，空山只自知。香烟松际袅，暗雪竹间滋。兀坐探林晚，中心有所思。
游茆山柬唐太史应德本与唐期往而予不能待因以嘲之
作者：王慎中
朝代：明
体裁：七言律诗

闻有人间不死庭，遂歌招隐浩长征。巢鹤青松年共老，经泉白石色兼清。神君迹化名空在，幽洞花深客自行。为语稽康仙分薄，纵逢石髓也难成。
游茆山赠两道士二首·其一
作者：王慎中
朝代：明
体裁：七言律诗

厌世归心大洞天，玉皇按籍许为仙。身飞金策朝元去，手捧瑶篇拜阙旋。白日鸡鸣霄汉里，古时杏拂羽幢边。自言弃迹方成道，枉诵从前内外篇。
游茆山赠两道士二首·其二
作者：王慎中
朝代：明
体裁：七言律诗

尊师得道貌如童，追蹑岑崟但使风。毋道姓名千古上，时闻笑语五云中。开山指顾逢秦禅，行洞应知与蜀通。忧患相仍兼疾病，愿祈一粒发凡蒙。
游西山二首·其一
作者：王慎中
朝代：明
体裁：古风

良辰戾首夏，肃轸游西山。山形何崒嵂，洲渚亘相绵。奔湍既下赴，危峰亦上干。谽谺石洞窈，迤逦飞梁悬。朱葩晞旸谷，翠羽荫阴峦。閟室象霞构，疏甍凭风骞。抗宇凌层基，列槛俯流泉。好鸟扬幽音，弱蕖濯清涟。岂惟耽远游，因兹达大观。拾乳历窱䆗，撷芳陵㠝岏。渟渟出涧淙，霭霭冒陇烟。水碧间清藻，灵飙茁瑶菅。履险神弥豁，入幽情更延。隐岩怀子真，蹈海期仲连。遗形九州外，栖迹万象颠。崇深惟素秉，神理迷真诠。游心迓冲漠，斯道庶不谖。
游西山二首·其二
作者：王慎中
朝代：明
体裁：古风

鸱夷从左蠡，康乐慕东瓯。屐泯无续踪，舟沉谁溯流。至人与物化，曲工逐时谋。疑冰哂夏虫，将随汗漫游。蜿蟺既沿涧，崎岖复经丘。振袂陟危巘，解缨濯澄洲。石滑时藉兰，岩蹇或搴樛。文芝荣华巅，秀颖蔽平畴。缘叶丛成帟，漱泉戛如璆。霏霏云出岫，淅淅飙扶辀。旨酒盈瑶卮，临风自献酬。身已尘象超，心与灏气游。缅怀羽化客，高举不可留。精摇生乃劳，欲浅道则脩。簪绂为鞿缧，抚己竟谁尤。
游麻姑山
作者：王慎中
朝代：明
体裁：古风

云出本无心，择栖多奇巘。类予慕真胜，涉趣不知远。初缘碧涧行，几傍丹崖转。林追去虎踪，蹬蹑飞猿践。泉流递浅深，岩谷变阴显。濆瀑遇留憩，石床时仰偃。桂芳洞里秋，霞映山中晚。探异寻前期，入幽忘后反。神游力不悁，理惬情俱遣。天路如可梯，欲以微官免。
滕王阁
作者：王慎中
朝代：明
体裁：五言律诗

前王欢赏地，栋宇已成空。惟有西山色，还将旧日同。夷犹临短槛，感叹对长风。世事囱囱里，江流自向东。
滕王阁再作
作者：王慎中
朝代：明
体裁：五言律诗

偶为逢迎出，聊因一振衣。凫鸥闲泛泛，岛屿远微微。芳草前人路，寒潭落日晖。西山旧时雨，还向捲帘飞。
滕王阁独坐
作者：王慎中
朝代：明
体裁：五言律诗

吏迹苦拘急，幽期与赏违。江头时独往，阁上每忘归。绿水流垂幔，白云落振衣。秖缘机未息，犹使鸟惊飞。
满庭芳·咏小院芙蓉
作者：王慎中
朝代：明
体裁：词

题鴂新声，群芳乍歇，有谁独殿秋容。娟娟靓好，一种木芙蓉。色濯瑶霜发秀，金风劲、真态偏浓。柴门闭，萧閒帘户，幽意对芳丛。纷纷池馆地，遮蹊倚径，笑日披风。醉心与，淫眼触污仙丰。最是幽人共得，托根喜、在此庭中。多情处，酬将丽藻，不在倒金钟。
满庭芳·王行人诸子孙出见赋赠
作者：王慎中
朝代：明
体裁：词

垂领两髦，自綦双絇，满庭玉树辉光。诵诗习礼，橦布作衣裳。应是蓝田种玉，琢许多、圭珀璆琅。令人叹，何物老妪，生此宁馨郎。想当年生日，曾试啼声，定不寻常。崭然露，头角怪底清扬。休誇封胡羯末，淮南后、裔姓名芳。君家住，虽临湓浦，华胄也称王。
满江红 春日雨中登楼作 水调歌头 夏日病起行园
作者：王慎中
朝代：明
体裁：词

伏枕不知久，起视后园行。踟蹰满目，物色变态若为惊。竹节过墙数尺，藤蔓绿枝几丈，不觉目前生。黄鸟音已涩，蜩嘒响皆盈。聊植杖，閒抱瓮，有馀清。平生陶令，旷达趣向涉园成。潢潦萍浮戏鸭，篱落蔬荣引蝶，即事惬幽情。莫遣儿童晓，吾欲学于陵。
满江红 春日雨中登楼作 水调歌头 夏日课童治园
作者：王慎中
朝代：明
体裁：词

外物都无累，口腹岂为谋。不勤四体，恐被荷蓧丈人羞。硗沃先明土性，早晚尤宜气候，种植谱曾收。甘苦分荼荠，薰臭别荃莸。镵柄锐，台笠博，辘轳道。雨沾烟沐，日出而作入时休。实颗元因枝王，叶茂须从本壅，此理默堪搜。老圃真吾矣，只愧不如丘。
满江红 春日雨中登楼作 水调歌头 春日病中
作者：王慎中
朝代：明
体裁：词

春意撩人甚，强半病中过。当门五柳，应变嫩条成脩柯。芳草微微如缕，黄鸟关关向巧，宁管老维摩。琴尊阶前织，睨睍枕边歌。眠挟册，吟拥被，懒入魔。经旬匝月，发乱废栉若逢科。折简邻家难致，投刺填门不答，坐此召讥诃。不信先生病，其柰世人何。
满江红 春日雨中登楼作 满江红 黄东石大参辞官治园赋此嘲之
作者：王慎中
朝代：明

妙画雄筹，不持去、经营三晋。何错计、归占一亩，为园旋垦。薙秽施将擒虎手，锄荒使了游牛刃。更踰涯、可笑枉劳形，空遗馑。匀土脉，知燥润。节人力，明慢𦂳。此事虽微漫，偏欺疏俊。伟干元非尝藿口，荣名岂有畦蔬分。我已称、老圃未容君，轻来问。
满江红·夏日书斋小睡作
作者：王慎中
朝代：明
体裁：词

小午空斋，帘钩乍、动微风透。湘竹冷、簟纹如縠，尤宜清瘦。鸟语叫残恬不寤，花阴过尽酣初就。侧纶巾、挂枕半罥头，全承袖。白羽扇，未离手。摇麈尾，还在肘。北窗人古也，而今真又。四体化为蝴蝶栩，一生都付黄梁馏。世人醒、是梦却嘲余，眠长昼。
满江红·春日雨中登楼作
作者：王慎中
朝代：明
体裁：词

芳草连天，登楼目、不堪勾引。阴漠漠、远山如近，欲明还隐。杨柳柔丝千万缕，染烟挼雨清无尽。看红英、满树洗逾鲜，胭脂润。驰驱骤，流光胜。柴门闭，谁问讯。感时兼伤病，朱颜潜损。本拟销忧凭骋望，番因望里增愁疢。曲阑閒、倚遍寂无言，春应恨。
满江红·见落花作
作者：王慎中
朝代：明
体裁：词

百舌催春，山人听惯都忘记。时出户、有飞花点，轻沾衣袂。走觉西园红艳萼，离披狼籍纷盈地。尚枝头、半簇看垂落，留无计。风吹起，娇还堕。泥蹴后，香犹细。日暮兼横雨，几禁凋瘁。蜂蝶阑翻如共语，欲辞却恋浑愁思。燕来衔、一片触雕梁，颠欲碎。
满江红·观象戏作
作者：王慎中
朝代：明
体裁：词

劲马轻车，卫严将、分明部伍。惊小院、纷纭角逐，轨蹄无数。风雨崩腾呼吸顷，乌蛇翕霍摧移处。斗危机、剽忽斫休营，邀归路。攻与守，相制禦。奇复正，尤抵牾。得失斯须变，坐分胜负。淝水三千能破敌，昆阳百万徒为虏。却推枰、一笑古来事，只如许。
满江红·黄东石大参辞官治园赋此嘲之
作者：王慎中
朝代：明
体裁：词

妙画雄筹，不持去、经营三晋。何错计、归占一亩，为园旋垦。薙秽施将擒虎手，锄荒使了游牛刃。更踰涯、可笑枉劳形，空遗馑。匀土脉，知燥润。节人力，明慢�。此事虽微漫，偏欺疏俊。伟干元非尝藿口，荣名岂有畦蔬分。我已称、老圃未容君，轻来问。
满江红·黄东石辞山西大参赋此勉其出
作者：王慎中
朝代：明
体裁：词

晋水闽山，问何事、偏钟吾子。要识苍天为斯世，付君材美。壮志平生应不负，明时有主方如此。忍徘徊、故里恋衡茅，怀桑梓。古冀域，今残矣。全晋地，民劳止。正倚人整顿，解悬思治。六郡籍兵边未静，四郊多垒臣当耻。岂商量、富贵效时情，相哓诡。
演乐·恭命也
作者：王慎中
朝代：明
体裁：古风

至乐由阳作，出豫肇声元。尽美媲虞箾，大雅废复传。设业崇繁会，树羽列肆悬。执翿俣硕人，子野备伶官。谐凤鸣嶰管，希声韵朱弦。始作若猋赴，间奏似珠连。升歌六义绎，吹律八风旋。雷鼓彻灵响，云和发徽弹。陈佾奕星敷，舞兆郁云骈。信诎五节会，终始九变还。微生属休运，肃诏滥朝冠。审音德叙辩，晞缀景勋宣。愧乏延州听，谬厕洞庭观。
漳南山閒寂海上人开堂半岭法力高胜予颇资参叩二首·其一
作者：王慎中
朝代：明
体裁：七言绝句

峻绝孤峰透步难，黄龙三问是岩关。绣鸳呈出针纹隐，骏马自惊鞭影间。
漳南山閒寂海上人开堂半岭法力高胜予颇资参叩二首·其二
作者：王慎中
朝代：明
体裁：七言绝句

生如灵树契冥符，贬剥诸方没破除。自笑欲谈词忽丧，江州钝置老尚书。
潞河客舍别蔡刑部道卿
作者：王慎中
朝代：明
体裁：古风

问子留京者，胡亦戒遄征。告言将辞汝，恨恨难为情。亦知终远别，且复稍同行。行行并马遵长路，两两开襟叙衷素。日上将中不自知，陇危却下无傍顾。祇疑郊苑共遨游，远探幽，始一休。神爽翻思是送别，垂鞭不语但含愁。愁来心乱不能守，见说能消惟有酒。脱衣暂就黄公垆，卸却金鞍系高柳。纷纭吐论各输心，偏袒狂呼齐拍手。海上三山不足求，人间万事宁复有。逸兴空多苦量微，玉壶小酌持半卮。强饮难成千日醉，离歌又动两岐悲。风尘讵料几时合，只得相宽言暂别。举袖未分泪已零，登车欲去神俱越。人生聚散比浮萍，萍叶犹看结蒂游。岂谓平生吾与子，尽逢风漂与波流。大道傍边杨柳垂，何人送客不攀枝。愁丝惨叶堪沾袂，去后依然风任吹。愿子贞心勿如此，芳盟常保岁寒期。
灵源紫云室赠静上人
作者：王慎中
朝代：明
体裁：七言绝句

在世还随出世缘，相看去住两超然。山门相送无劳远，还拟来参后乘禅。
灵溪观
作者：王慎中
朝代：明
体裁：五言律诗

自怜何所为，无事亦囱囱。混俗因知性，过时始养蒙。石池涵谷水，山径满松风。欲悟观心理，桃花几树红。
灵雪篇上湛甘泉费钟石二公时久无雪礼部祈雪雪降
作者：王慎中
朝代：明
体裁：古风

江静复川明，荣光满帝京。是日年祥发，皑皑飞素雪。缤纷素雪应祈兴，惨淡玄阴万里凝。瑟瑟初看先集霰，峨峨旋见已成冰。轻飞急洒乱霏霏，楚水吴山尤自宜。大路楼台争改色，层城宫阙转生姿。翻时似浣红尘陌，舞处偏迷白玉墀。凌空遥曳杂风飘，委谷填丘积不消。昔望兼时将度岁，今看合夜并连朝。为庆经冬方入地，谁言上世不封条。睹瑞欢歌何所致，春卿秉礼崇禋祀。同云聚景祷前生，赤日韬光斋后避。共言六律失天司，赖有秩宗能感帝。秩宗美德合纯精，并操联辉雪比清。姑圣相逢曾问道，海神出见尽知名。如盐持调商家鼎，愿糁梅实作和羹。
点绛唇·光泽寺
作者：王慎中
朝代：明

门掩青山，空庭竹影门长埽。一溪斜绕，水气香花草。木石幽殊，禽鸟传昏晓。谁知道，白云锁了，恰有人寻到。
点绛唇·光泽道中憩古寺作
作者：王慎中
朝代：明
体裁：词

门掩青山，空庭竹影风长扫。一溪斜绕。水气香花草。木石幽殊，禽鸟传昏晓。谁知道。白云锁了。也有人来到。
点绛唇·再赋
作者：王慎中
朝代：明
体裁：词

满院松风，溜泉苔壁净如扫。云山缭绕。一径深春草。洗却尘烦，坐里忘昏晓。更何道。浮生未了。辞去终难到。
点绛唇·堠亭举火
作者：王慎中
朝代：明
体裁：词

徒御威迟，愁如飞絮纷难扫。思随路绕。满目迷芳草。乞火空村，岩谷人家晓。容易道。一餐便了。此路仍须到。
烛影摇红·江州公署夜月作
作者：王慎中
朝代：明
体裁：词

翠幕烟销，正虹断雨声初歇。碧天如洗四无阴，庭院人踪绝。坐见水晶宫阙。俄涌出、一轮明月。浮云片片，细点轻遮，愈加清彻。起步循除，沾衣玉露苍苔滑。含情不语有谁知，此际心如结。静听钟鸣漏咽。把□□、□□□□。□□□□，□□□□，□□□□。
王氏荣寿卷
作者：王慎中
朝代：明
体裁：五言律诗

老向明时隐，梁鸿与孟光。赁佣身不似，举案德相方。彩诰双纶宠，华堂四发苍。斑衣称上寿，岁岁紫霞觞。
生日自述二首·其一
作者：王慎中
朝代：明
体裁：七言律诗

早脱风波难料迹，尚存沟壑未填身。朝昏赋芋怜狙辈，寥廓翔鸿笑弋人。出户渐看栽柳大，行园最爱药苗新。欲知晚岁栖迟意，海上鸥群已可驯。
生日自述二首·其二
作者：王慎中
朝代：明
体裁：七言律诗

岁月悠悠不自惊，徒然长大有何称。读馀旧册须频阅，悟后微言却忘应。载酒偏多寻字客，翻经每枉住山僧。从今双眼看人世，倏忽浮云几变更。
田家书事投赠蔡广德道卿
作者：王慎中
朝代：明
体裁：五言律诗

行逢野父言，情真语率然。含生同草木，尽力向园田。禾黍冬栖亩，牛羊夜被阡。言终还百拜，赖有长官贤。
由大林寺寻讲经台因循香炉峰侧下山
作者：王慎中
朝代：明
体裁：七言律诗

千尺飞萝手自援，鸣泉数处弄潺湲。半峰栖雾逢僧湿，绝径穿云见虎閒。岸帻正宜岩石上，褰衣时傍竹林间。夕阳翠巘看尤好，去路心知是下山。
由大林寺寻讲经台，循香炉峰侧下山
作者：王慎中
朝代：明

千尺飞萝手自援，鸣泉处处弄潺。半峰栖雾逢僧湿，绝径穿云见虎闲。岸帻正宜岩石上，褰衣时傍竹林间。夕阳翠看尤好，去路心知是下山。
由德安去庐山只一舍而予以事趋省不果再往
作者：王慎中
朝代：明
体裁：五言律诗

忆在南康郡，一拜匡庐君。濯缨瀑泉水，长笑石耳闻。正拟佳游再，其如尘事纷。去兹知不远，空返欲何云。
由抚州之建昌道中宿山寺
作者：王慎中
朝代：明
体裁：五言律诗

客行亦已倦，息足择山深。月色空香径，清宵宿道林。苍松多古意，流水有馀音。释子一相偶，聊忘生灭心。
由觉海寺访龟石岩路中作
作者：王慎中
朝代：明
体裁：七言律诗

回环叠嶂欲迷方，来往微通一径长。怪鸟啼多山更寂，閒花落尽树还香。鸣泉数处褰衣屡，侧石千盘策杖妨。沉病婴身形已废，独于游践力能强。
留都二首·其一
作者：王慎中
朝代：明
体裁：七言律诗

徒然往日矜佳丽，地作天开祇在斯。吴楚荒郊奄作苑，江淮流水即为池。人誇才藻称三杰，家应星文置百司。太息六朝词赋客，芳徽空想盛全时。
留都二首·其二
作者：王慎中
朝代：明
体裁：七言律诗

帝京歌舞盛欢娱，表里河山乐事俱。金埒藉茵遥出郭，朱楼照水荫通衢。妖氛洗后江长静，王气生来地尽苏。若使墨卿称主客，不论汉室有西都。
病中同年江于春见访喜而有感
作者：王慎中
朝代：明
体裁：古风

蒙翳城西开一室，主人况复长衰疾。商歌欲出声不扬，举足将行胫无力。宾位坐使苔藓侵，阼阶渐向蓬蒿没。儿扶跰�为尔兴，知尔元非车马客。我今已见貌如翁，怪尔犹能鬓似漆。朽废本令颜色丑，光辉应为意气得。告言数岁滞风尘，蹜足低头常偪侧。赤骥引衡盐满箱，雕鹰在笼锻六翮。手扳逡巡效趋走，壮志摧藏谁复识。清浊未容与世昏，见人每露眼中白。时事苍茫心死灰，胡为错惊毛发黑。尔曹困顿不自煎，内鞬外韄形体泽。我痾虽惫神来守，俗目徒看柴骨瘠。微尔何由睹德机，岂谓泥涂皆弃物。大樽浮湖亦有用，枋榆飞鴳真堪适。投杖逍遥遂纵歌，主人不病何须策。
病中吕从野水部邀不赴赋谢
作者：王慎中
朝代：明
体裁：七言律诗

宫云晓度湿晴沙，退食烟齐省树鸦。燕阙春回催玉羽，凤墀日暖映金花。文园不起茂陵卧，朔雪虚回剡曲槎。绮席瑶觞违命赏，露兰风草惜年华。
病中李君度见访家僮绝不为通走笔柬之
作者：王慎中
朝代：明
体裁：五言律诗

闭关非为疾，性本好沉冥。论学刊中说，修形正内经。诀从静者悟，语忌俗人听。已戒应门毕，君方来叩扃。
病中柬可泉与可泉别久极思一见而病不能往情见乎词
作者：王慎中
朝代：明
体裁：五言律诗

末由披宿雾，空此挹高风。病意翻增剧，交盟始信穷。世情经历后，心事寂寥中。知尔欲相见，而今只一翁。
病中柬缙上人二首·其一
作者：王慎中
朝代：明
体裁：五言律诗

夏日多荣木，凋伤感我生。拘拘徒自笑，炯炯欲何营。已觉芝苓误，无由羽翰成。三尸如可僇，愿假伏魔兵。